Dagangan Bursa Malaysia lebih berhati-hati selepas prestasi bercampur-campur Wall Street

KUALA LUMPUR, 20 Februari- Dagangan Bursa Malaysia dibuka dan bergerak berhati-hati pada pagi urus niaga Isnin selepas Wall Street mempamerkan prestasi bercampur-campur pada Jumaat lepas.Pada 9.11 pagi, penanda aras FTSE Bursa Malaysia KLCI (FBM KLCI) susut 1.08 mata kepada 1,475.82 daripada penutupan Jumaat pada 1,476.90, selepas dibuka 2.65 mata lebih lemah pada paras 1,474.25.Pergerakan harga di pasaran negatif dengan kaunter rugi mengatasi kaunter untung 184 berbalas 176, manakala 261 kaunter tidak berubah, 1,607 tidak diniagakan dan 29 yang lain digantung.Jumlah dagangan adalah sebanyak 293.58 juta unit bernilai RM119.57 juta.Menurut nota penyelidikan hari ini, Hong Leong Investment Bank menyatakan FBM KLCI mungkin tersekat dalam kedudukan mendatar yang berterusan minggu ini sambil menantikan petunjuk yang lebih jelas daripada pembentangan Belanjawan 2023 selain musim pelaporan keputusan korporat tempatan.

Bank pelaburan itu menambah paras sokongan untuk indeks penanda aras dijangka pada 1,460.0 dan 1,470 manakala paras rintangan pada 1,487-1,500 hari ini.Dalam pada itu, saham wajaran tinggi Bursa -- IHH Healthcare menokok sembilan sen kepada RM6.07, DIGI melonjak 24 sen menjadi RM4.54, Maybank turun empat sen menjadi RM8.71, Public Bank tidak berubah pada RM4.15 manakala Petronas Chemicals susut empat sen kepada RM8.24 dan TNB turun enam sen kepada RM9.83.Bagi saham aktif, Ho Wah Genting menokok satu sen kepada 15.5 sen, Euro Holdings menambah setengah sen menjadi 14.5 sen, Hong Seng Consolidated tidak berubah pada 18.5 sen, Iris Corp dan Luster Industries masing-masing susut setengah sen kepada 11.5 sen dan 9.5 sen.Di papan indeks, Indeks FBM Emas menguncup 10.20 mata kepada 10,731.96, Indeks FBMT 100 turun 11.63 mata menjadi 10,398.61 manakala Indeks FBM Emas Syariah susut 9.24 mata kepada 11,093.24.Indeks FBM 70 merosot 32.47 mata kepada 13,492.96 tetapi Indeks ACE FBM meningkat 6.65 mata kepada 5,666.31.Mengikut sektor, Indeks Perladangan mengembang 21.28 mata kepada 6,858.96, Indeks Tenaga susut 3.88 mata menjadi 879.96, Indeks Produk dan Perkhidmatan Perindustrian lebih rendah 1.09 mata kepada 189.43, dan Indeks Perkhidmatan Kewangan kerugian 5.11 mata kepada 116,031.11.- BERNAMA


Tarik pelaburan asing, penstrukturan semula insentif cukai perlu dilaksana

KUALA LUMPUR, 19 Februari- Penstrukturan semula insentif cukai perlu dilaksanakan bagi menarik lebih banyak kemasukan pelaburan langsung asing ke negara ini.Presiden Institut Percukaian Malaysia CTIM, Chow Chee Yen berharap, langkah itu antara penambahbaikan yang bakal diumumkan kerajaan dalam pembentangan Belanjawan 2023, 24 Februari ini.Jelas Chow, sudah tiba masa insentif cukai itu dikaji semula sebagai usaha menjadikan negara lebih kompetetif selain merangsang pertumbuhan ekonomi lebih baik."Sebahagian daripada insentif cukai yang kita laksanakan ketika ini bagi menarik kemasukan Pelaburan Langsung Asing (FDI) telah pun berkuatkuasa sejak 20-30 tahun lalu. "Sudah tiba masanya kita membuat pembaharuan besar dan merombak semula insentif berkenaan. Sebahagian daripadanya sudah lapuk,"katanya.Sementara itu, beliau menjangkakan beberapa langkah pengurangan cukai akan dikekalkan seperti dalam pembentangan belanjawan terdahulu.Ini termasuk usaha memperkasa pemulihan perusahaan mikro, kecil dan sederhana.Selain itu, kerajaan diramal meneruskan hasrat untuk memperkenalkan cukai karbon dan kajian kebolehlaksanaan mekanisme penetapan harga karbon.

(Presiden Institut Percukaian Malaysia CTIM, Chow Chee Yen)


Malaysia cari pendekatan bersama Indonesia hadapi sekatan produk minyak kelapa sawit

MALAYSIA ULANGI PENDIRIAN : CARI PENDEKATAN BERSAMA INDONESIA HADAPI SEKATAN PRODUK MINYAK KELAPA SAWITSARAWAK, 18 Februari - Malaysia mengulangi pendirian akan mencari pendekatan bersama Indonesia dalam menghadapi sekatan produk minyak kelapa sawit dari Eropah. Timbalan Perdana Menteri, Datuk Seri Fadillah Yusof berkata ia penting kerana melibatkan sumber ekonomi negara-negara pengeluar minyak kelapa sawit.

(Timbalan Perdana Menteri, Datuk Seri Fadillah Yusof)

Datuk Seri Fadillah menambah, kerajaan juga akan membawa isu tersebut ke peringkat Asean kerana Malaysia mempunyai komitmen untuk patuh kepada piawaian dunia.  “Begitu juga berhubung dengan kemampanan kita sudah ada membangunkan MPSO dibawah piawaian kita sendiri yang memastikan minyak sawit kita kekal.EU seolah-olah menyekat perdagangan,”katanya kepada media selepas Majlis Pelancaran Kesedaran Kanser 2023 peringkat Parlimen Petra Jaya di Klinik Kesihatan Petrajaya Kuching hari ini.Beliau memberitahu kerajaan telah memperkenalkan undang-undang baharu yang mahu penggiat industri mengetepikan elemen buruh kasar.  Beliau mengulas usaha kerajaan dalam mendepani undang-undang baharu kesatuan Eropah yang mewajibkan negara-negara pengeksport minyak kelapa sawit membuktikan tiada kemusnahan hutan akibat daripada pengekstrakan komoditi terbabit.  Undang-undang itu diluluskan pada Disember tahun lepas.  Mengenai majlis tersebut, Dato Sri Fadillah menyaran orang ramai untuk terus mengamalkan gaya hidup sihat selain mencegah penyakit kanser.


Malaysia sokong rundingan naik taraf perjanjian ACFTA, perkukuh hubungan ekonomi - MITI

KUALA LUMPUR, 18 Februari - Penyertaan Malaysia di bawah Rundingan Menaik Taraf Perjanjian Kawasan Perdagangan Bebas Asean -China (ACFTA) amat penting untuk meningkatkan kerjasama dan usaha untuk menjadikan ACFTA inklusif, terkini dan komprehensif.Kementerian Perdagangan Antarabangsa dan Industri (MITI) berkata penambahan empat sektor baharu iaitu Ekonomi Digital, Perdagangan dan Pembangunan Mampan/Ekonomi Hijau, Persaingan dan Perlindungan Pengguna dan Perusahaan Mikro, Kecil dan Sederhana saling menguntungkan semua pihak.Ini juga menggambarkan kepentingan untuk mengekalkan persekitaran perdagangan yang kukuh, terbuka, dan telus agar dapat mempermudahkan perdagangan dan pelaburan di rantau ini.

“Malaysia amat menyokong Rundingan Menaik Taraf Perjanjian ACFTA ini yang telah berkuat kuasa sejak Januari 2010 yang bukan sahaja tepat pada masanya tetapi juga merupakan asas penting bagi memperkukuh dan menambah baik kerjasama dan hubungan ekonomi antara ASEAN dan China,” kata MITI menerusi kenyataan.Tambah MITI, China merupakan rakan dagang yang terbesar bagi Malaysia dan negara-negara ASEAN dan Malaysia amat komited untuk mengekalkan hubungan ekonomi yang kukuh dengan negara China.MITI memaklumkan, Malaysia yakin bahawa rundingan menaik taraf ACFTA akan memperkukuhkan lagi kerjasasama sedia ada yang rapat di peringkat dua hala dan serantau.“Rundingan menaik taraf ini dijangka akan dimuktamadkan dalam tempoh dua tahun,” kata MITI.


FMM cadang laksana sistem baharu permohonan dana, geran, insentif berkaitan IR4.0

KUALA LUMPUR, 19 Februari - Persekutuan Pengilang-Pengilang Malaysia (FMM) mencadangkan pelaksanaan sistem baharu bagi permohonan dana, geran dan insentif berkaitan inisiatif Revolusi Industri Keempat (IR4.0). Presidennya, Tan Sri Soh Thian Lai berkata, langkah itu bertujuan meningkatkan kecekapan dan bilangan syarikat yang memohon insentif kewangan.Jelasnya, antara cabaran utama yang dihadapi pemain industri dalam mengguna pakai IR4.0 ialah kekangan belanjawan berikutan pelaburan yang tinggi dalam mesin dan infrastruktur serta kos latihan teknikal.Kerajaan juga perlu mengkaji untuk mewujudkan lebih banyak program pembangunan sumber manusia.

(Presiden Persekutuan Pengilang-Pengilang Malaysia (FMM), Tan Sri Soh Thian Lai)

Terutamanya melalui kerjasama melibatkan universiti, agensi kerajaan serta pemain industri yang memfokuskan kepada kumpulan pekerja mahir dan separuh mahir.Tambahnya, peningkatan berterusan serta inovasi amat penting terutamanya dalam era pendigitalan.Justeru pemain industri di Malaysia perlu setanding dengan pengeluar lain di seluruh dunia untuk mengekalkan daya saing mereka.


Pasaran getah diniagakan dalam jajaran pendek minggu hadapan

KUALA LUMPUR, 18 Februari- Pasaran getah tempatan dijangka diniagakan dalam jajaran kecil berikutan keadaan cuaca yang tidak menentu dan pertumbuhan permintaan pasaran yang agak perlahan, kata Presiden Persatuan Pengeluar Sarung Tangan Getah Malaysia (MARGMA) Denis Low. Beliau menjangkakan bekalan yang mencukupi akan mula pulih selepas hujan lebat mereda."Harga sepatutnya kekal terikat pada paras terbaik manakala permintaan kekal tidak menentu berikutan situasi global semasa kecuali aktiviti penyimpanan semula," katanya sambil menambah ketidaktentuan harga minyak mentah dan dolar US mungkin mempengaruhi harga dan permintaan getah. Berasaskan mingguan, harga fizikal rujukan Lembaga Getah Malaysia (MRB) bagi SMR 20 melonjak 18.5 sen kepada 605.5 sen berbanding 587.0 sen sekilogram yang dicatatkan pada Jumaat lepas manakala lateks pukal menambah 3.0 sen kepada 537.0 sen sekilogram daripada 534.0 sen sekilogram sebelum ini.

Pada pukul 5.00 petang Jumaat, harga penutup MRB untuk SMR 20 berada pada 604.5 sen sekilogram manakala lateks pukal sebanyak 537.0 sen sekilogram. -BERNAMA


Harga minyak sawit mentah dijangka stabil

KUALA LUMPUR, 18 Februari- Harga minyak sawit mentah MSM dijangka kekal stabil untuk tempoh suku pertama 2023, disokong permintaan yang kukuh. Permintaan didorong bekalan yang stabil berbanding minyak alternatif, selain bekalan MSM Indonesia yang dipengaruhi mandat biodiesel dan dasar eksport yang ketat. Pengarah Urusan Sime Darby Plantation, Mohamad Helmy Othman Basha yakin prospek industri sawit kekal kompetitif tahun ini dengan situasi buruh yang semakin baik selain impak pembukaan semula China. "Pengeluaran minyak sawit mentah djangka kekal atau lebih baik biarpun bermula rendah. Selain Malaysia, negara lain juga terkesan kekurangan buruh. Tetapi saya yakin situasi buruh akan lebih baik tahun ini,"kata Mohamad Helmy. Beliau bercakap pada sidang media prestasi kewangan suku tahun keempat 2022 berlangsung secara maya. Untuk tempoh tersebut, syarikat mencatat keuntungan bersih RM562 juta, meningkat lebih 20% berbanding RM467 juta bagi tempoh sama pada 2021.

(Pengarah Urusan Sime Darby Plantation, Mohamad Helmy Othman Basha)


KUALA LUMPUR, 18 Februari- Bursa Malaysia dijangka didagangkan berhati-hati minggu depan dengan sentimen pasaran dipengaruhi oleh perkembangan dalaman dan luaran yang kurang memberangsangkan. Pengarah urusan SPI Asset Management Stephen Innes berkata FTSE Bursa Malaysia KLCI (FBM KLCI) dijangka terus bergerak seiring dengan prestasi bursa serantau dan Wall Street, yang dijangka mencatatkan pembetulan menurun.“Indeks itu dijangka menguji di bawah paras 1,465 manakala paras ketahanan adalah pada 1,480, tetapi ia benar-benar bergantung kepada data ekonomi Amerika Syarikat (AS), yang akan menentukan setinggi mana hasil AS meningkat,” katanya kepada Bernama.Bagaimanapun, seorang lagi peniaga percaya sentimen berhati-hati pasaran global mungkin mengehadkan momentum belian di bursa tempatan minggu depan. Bursa Malaysia mencatatkan dagangan tidak menentu sepanjang minggu yang baru berakhir ini sejajar dengan sentimen di pasaran serantau, apabila para pelabur bimbang dengan laporan inflasi AS yang lebih tinggi daripada jangkaan. Bagi minggu ini, Indeks Harga Pengguna (IHP) AS bagi Januari 2023 menunjukkan inflasi mereda kepada 6.4 tahun ke tahun tetapi tinggi sedikit berbanding unjuran ahli ekonomi pada 6.2 peratus.Bagi asas Jumaat ke Jumaat, FBM KLCI meningkat 2.31 mata untuk ditutup kepada 1,476.90. Di papan indeks, Indeks FBM Emas melonjak 2.12 mata kepada 10,742.16, Indeks FBMT 100 meningkat 4.51 mata kepada 10,742.16, Indeks FBM Emas Shariah menokok 56.07 mata kepada 11,102.48. Indeks FBM 70 susut 44.55 mata kepada 13,525.43 dan Indeks FBM ACE turun 84.34 mata kepada 5,659.66. Mengikut sektor, Indeks Perladangan turun 48.97 mata kepada 6,837.68, Indeks Tenaga susut 12.53 mata kepada 883.84, Indeks Perkhidmatan Kewangan berkurangan 77.15 mata kepada 16,036.22, manakala Indeks Produk dan Perkhidmatan Perindustrian menokok 0.37 mata kepada 190.52.

Jumlah dagangan mingguan meningkat kepada 18.22 bilion unit bernilai RM10.88 bilion berbanding 16.84 bilion unit bernilai RM10.22 bilion pada minggu sebelumnya.Jumlah dagangan Pasaran Utama naik sedikit kepada 11.54 bilion saham bernilai RM8.79 bllion daripada 11.26 bilion saham bernilai RM8.53 bilion.Jumlah dagangan waran meningkat kepada 1.93 bilion unit bernilai RM265.51 juta daripada 1.40 bilion unit bernilai RM183.89 juta.Jumlah dagangan Pasaran ACE menokok kepada 4.74 bilion saham bernilai RM1.82 bilion daripada 4.17 bilion saham bernilai RM1.52 bilion sebelumnya. -BERNAMA


Peningkatan risiko kadar faedah tinggi dijangka terus pengaruhi pergerakan ringgit minggu depan

KUALA LUMPUR, 18 Februari- Ringgit diunjur berlegar sekitar paras 4.42-4.45 berbanding dolar AS minggu depan ditengah-tengah peningkatan risiko kitaran kadar faedah tinggi yang lebih lama selepas satu lagi laporan inflasi tinggi. Pengarah urusan SPI Asset Management Stephen Innes berkata minat pelabur dijangka tertumpu kepada mata wang selamat bagi melindungi nilai terhadap kenaikan kadar Rizab Persekutuan Amerika Syarikat (Fed). “Kekuatan berterusan data inflasi Amerika Syarikat (AS) membayangkan langkah menaikkan kadar Fed masih belum berakhir,” katanya. “Ia ditambah lagi dengan idea kenaikan 50 mata asas oleh Fed pada Mac dan pasaran menerima dengan baik idea itu; data ekonomi AS dan respons Fed terhadap petanda inflasi tinggi perlu diperhatikan pada masa depan,” katanya kepada Bernama. Laporan terdahulu menunjukkan inflasi AS kekal tinggi yang menambahkan lagi tekanan untuk Fed menaikkan kadarnya. Menurut Biro Perangkaan Buruh AS, keseluruhan indeks harga pengguna bulan ke bulan meningkat 0.5 peratus pada Januari yang seterusnya merangsangkan lagi permintaan terhadap dolar AS di pasaran global.Semasa minggu yang baru berakhir ini ringgit diniagakan kebanyakannya rendah berbanding dolar AS. Unit tempatan ditutup pada 4.4310/4345 minggu ini berbanding paras penutup 4.3320/3350 pada Jumaat minggu sebelumnya.Ringgit juga ditutup kebanyakannya rendah berbanding kumpulan mata wang utama.

Unit tempatan susut berbanding pound Britain kepada 5.2919/2961 daripada 5.2404/2440, turun berbanding dolar Singapura kepada 3.3062/3093 daripada 3.2635/2663 dan jatuh berbanding euro kepada 4.7137/7174 daripada 4.6391/6424.Bagaimanapun, unit tempatan meningkat berbanding yen Jepun kepada 3.2864/2892 daripada 3.3089/3114. -BERNAMA


Niaga hadapan MSM cenderung menurun minggu depan

KUALA LUMPUR, 18 Februari- Kontrak niaga hadapan minyak sawit mentah (MSM) di Bursa Malaysia Derivatives dijangka didagangkan pada paras terendah minggu depan selepas merekodkan pengukuhan pada minggu baru berakhir, kata peniaga minyak sawit David Ng. Beliau berkata kekuatan harganya baru-baru ini mungkin menggalakkan aktiviti pengambilan untung. "MSM dijangka diniagakan antara RM3,900 hingga RM4,200 satu tan minggu depan," katanya kepada Bernama. Pemilik dan pengasas bersama Palm Oil Analytics yang berpangkalan di Singapura, Dr Sathia Varqa berkata dagangan MSM minggu depan akan didorong oleh pengumuman angka pengeluaran dan eksport bagi 20 hari pertama Februari. Bulan aktif Mei 2023 telah melepasi RM4,000 satu tan buat kali pertama sejak 9 Januari lepas, didorong oleh perubahan sentimen kenaikan harga yang dicetuskan oleh dasar kerajaan Indonesia untuk menggantung permit eksport yang tidak digunakan bagi memastikan bekalan minyak masak domestik mencukupi. "Kerajaan Indonesia sedang berusaha meningkatkan bekalan minyak masak domestik sebagai persediaan menghadapi lonjakan permintaan pada Ramadan," katanya. Bagi minggu yang baru berakhir, minyak sawit menokok melebihi RM4,000 satu tan kepada paras tertinggi dalam tempoh lima minggu pada Khamis, selepas dirangsang oleh ringgit yang lemah berbanding dolar US dan tanda-tanda permintaan yang mula pulih.Keuntungan baru-baru ini dalam minyak kacang soya yang menjadi saingannya turut menyokong sawit.Dari minggu ke minggu, Mac 2023 lebih kukuh sebanyak RM195 kepada RM4,095 satu tan, April 2023 naik RM197 kepada RM4,128 satu tan, Mei 2023 melonjak RM199 kepada RM4,131 satu tan, Jun 2023 menokok RM190 kepada RM4,109 satu tan dan Julai 2023 meningkat RM195 kepada RM4,083 satu tan.Sementara itu, Ogos 2023 berada pada RM4,054 satu tan.

Menjelang Rabu, kontrak Februari 2023 berakhir pada RM3,884 satu tan.Jumlah dagangan mingguan mengembang kepada 282,503 lot daripada 235,346 lot manakala kepentingan terbuka meningkat kepada 159,937 kontrak daripada 159,313 kontrak.Harga MSM fizikal bagi Februari Selatan adalah RM180 lebih tinggi pada RM4,080 satu tan. -BERNAMA


Jangkaan kadar faedah US yang lebih agresif jejaskan permintaan emas tempatan

KUALA LUMPUR, 18 Februari- Permintaan terhadap kontrak niaga hadapan emas di Bursa Malaysia Derivatives dijangka terjejas minggu depan disebabkan pengukuhan semasa dolar US berikutan ramalan yang semakin meningkat bahawa Rizab Persekutuan Amerika Syarikat (Fed AS) akan berpegang kepada pendirian monetarinya yang agak agresif. Seorang peniaga berkata inflasi AS yang lebih panas daripada jangkaan baru-baru ini termasuk ekonomi AS yang kukuh mungkin mendorong Fed untuk menjadi lebih agresif dalam dasar monetarinya."Peserta pasaran sedang menunggu lebih banyak petunjuk untuk menentukan arah harga seterusnya," kata peniaga itu.Bagi minggu yang baru berakhir, niaga hadapan emas domestik didagangkan kebanyakannya lebih rendah sepanjang minggu. Secara keseluruhan, sebanyak 351 lot direkodkan.Pada asas mingguan, bulan semerta Februari 2023 susut kepada AS$1,824.20 satu auns troy daripada AS$1,882.80 satu auns troy yang disaksikan semasa minggu lepas.

Mac 2023 berada pada AS$1,830.90 satu auns troy, manakala April 2023, Mei 2023, Jun 2023 dan Ogos 2023 semuanya berjumlah AS$1,840.00 satu auns troy. Harga emas fizikal berada pada AS$1,828.95 satu auns troy seperti yang diterbitkan oleh London Bullion Market Association pada 16 Februari lepas. -BERNAMA


Kadar jangka pendek kekal stabil susulan operasi BNM minggu hadapan

KUALA LUMPUR, 18 Februari- Kadar jangka pendek dijangka kekal stabil minggu depan berikutan operasi Bank Negara Malaysia (BNM) menyerap lebihan mudah tunai dalam sistem kewangan. BNM menjalankan operasi setiap hari bagi mengurangkan kecairan daripada sistem kewangan dengan menjalankan tender seperti tender pasaran wang konvensional, tender repo berbalik, tender Qard dan tender Program Murabahah Komoditi. Jumlah lebihan mudah tunai dalam sistem konvensional untuk minggu ini susut kepada RM39.22 bilion berbanding RM40.15 bilion yang disaksikan semasa minggu sebelumnya.Sementara itu, dalam sistem Islam, lebihan itu meningkat kepada RM31.73 bilion daripada RM30.09 bilion.

Kadar Semalaman Islam Malaysia (MYOR-i) berada pada 2.73 peratus setakat 16 Februari 2023. -BERNAMA


Routes Asia 2024: MAHB optimis tarik lebih 1,000 penyertaan

THAILAND, 17 Februari - Malaysia Airports (M-A-H-B) optimis penganjutan persidangan "Routes Asia 2024 dapat mencapai lebih seribu penyertaan pemain industri penerbangan. Unjuran itu berdasarkan pengalaman Malaysia mengendalikan acara tersebut tiga tahun berturut-turut sejak kali pertama Kuala Lumpur menjadi tuan rumah pada 2003.

(Pengurus Besar Pemasaran dan Pembangunan Penerbangan MAHB, Mohamed Sallauddin Mat Sah)

"Untuk Langkawi, kita ada pengalaman dan pengetahuan dalam mengendalikan acara ini. Dalam Routes Asia dan Routes Dunia. Kita lakukan bersama Tourism Sabah dan Sarawak. Dalam 2014.Lebih kurang 9 tahun lepas. Sekarang Tourism Malaysia penganjur bersama, ada LADA, MyCeb, Malaysia Airlines Dan penyokong kita. Kita harap dapat tarik perhatian perwakilan," kata Sallauddin Mat Sah kepada media selepas Majlis Penyerahan Penganjuran Routes Asia 2024 di Chiang Mai, Thailand.Pada perjumpaan di Chiang Mai juga, beberapa syarikat penerbangan telah meluahkan hasrat untuk menyambung kembali penerbangannya ke Malaysia termasuk dari China dan Eropah.Penganjuran kali ini digunakan pihaknya bagi mempromosi Langkawi sebagai destinasi tuan rumah Routes Asia 2024.Sementara itu, pemain industri berpendapat, Routes Asia 2023 platform terbaik bagi merancakkan semula kemasukan pelancong ke rantau ini seperti sebelum pandemik.Antara fokus termasuk perancangan destinasi baharu, selain produk pelancongan baharu bersesuaian keperluan pelancong."Selepas Covid-19 lapangan terbang kami terjejas teruk. Walaubagainanapun ada hikmah disebaliknya. Jadi sekarang kami bersedia untuk menerima pelancong kembali terutamanya di Sendai, Jepun," kata Ketua Pemasaran Penerbangan Sendai International Irport Co.Ltd, Keiko Venske."Banyak permintaan sekarang ini, dan saya rasa keadaan sekarang sudah membolehkan orang ramai pulang ke kampung masing-masing, melancong dan bercuti. Ditambah lagi dengan pasaran China dah semakin meningkat jauh daripada yang kita jangka,"kata Ketua Pengarah Asia Pasific Avion Week Network, Paul Burton.Routes Asia 2023 menyediakan platform bagi syarikat penerbangan, lapangan terbang, pihak berkuasa pelancongan dan pihak berkepentingan dalam sektor penerbangan bertemu, bertukar-tukar pandangan,dan berkongsi amalan terbaik bagi perkhidmatan udara seluruh Asia Pasifik.


Ringgit teruskan penurunan selepas satu lagi petunjuk inflasi AS tinggi

KUALA LUMPUR, 17 Februari - Ringgit meneruskan penurunan berbanding dolar Amerika Syarikat (AS) bagi hari ketiga berturut-turut pada Jumaat selepas satu lagi laporan inflasi AS yang mengatasi purata jangka masa panjang sekali gus mengesahkan kemungkinan laluan kadar faedah yang lebih tinggi untuk tempoh lebih panjang.Pada 6 petang, ringgit susut kepada 4.4310/4345 berbanding dolar AS daripada 4.4020/4060 ketika ditutup pada Khamis.Pengarah Urusan SPI Asset Management, Stephen Innes berkata dolar AS meraih permintaan memandangkan data inflasi yang terus tinggi dijangka mendorong pengetatan dasar monetari oleh Rizab Persekutuan AS berterusan.“Berdasarkan Indeks Harga Pengguna (IHP) yang melebihi purata jangka masa panjang berbanding jangkaan dan Indeks Harga Pengeluar (IHPR) yang dikeluarkan pada Khamis mengesahkan ‘lebih tinggi untuk lebih lama’. Ini mengakibatkan pergerakan lemah bagi ringgit hari ini,’’ katanya kepada Bernama.IHPR AS meningkat sebanyak 0.7 peratus pada Januari 2023, lebih tinggi daripada jangkaan 0.4 peratus, manakala angka tahunan turun kepada 6.0 peratus daripada 6.5 peratus.Innes berkata penjualan ringgit berlaku dalam tempoh yang panjang justeru, beberapa petunjuk pertumbuhan AS suram dan kebimbangan inflasi berkurangan diperlukan untuk sentimen berubah.Sementara itu, ringgit diniagakan bercampur-campur berbanding beberapa mata wang utama.Unit tempatan naik berbanding pound British kepada 5.2919/2961 daripada 5.3075/3123 ketika ditutup pada Khamis dan tinggi berbanding yen Jepun kepada 3.2864/2892 dari 3.2883/2915.Walau bagaimanapun, ringgit turun berbanding dolar Singapura kepada 3.3062/3093 daripada 3.2989/3024 semalam dan susut berbanding euro kepada 4.7137/7174 daripada 4.7101/7144. - BERNAMA


Pasaran getah ditutup bercampur-campur

KUALA LUMPUR, 17 Februari - Pasaran getah Malaysia ditutup bercampur-campur pada Jumaat meskipun ringgit yang lemah berbanding dolar Amerika Syarikat (AS), kata seorang peniaga. Beliau berkata kenaikan selanjutnya pasaran getah dikekang oleh penurunan harga minyak mentah. Harga Lembaga Getah Malaysia (LGM) bagi SMR 20 tidak berubah pada 605.5 sen sekilogram manakala lateks pukal meningkat 0.5 sen kepada 537.0 sen sekilogram.Pada 5 petang, harga penutup LGM bagi SMR 20 berada pada 604.5 sen sekilogram manakala lateks pukal berada pada 537.0 sen sekilogram. - BERNAMA


Kadar jangka pendek dijangka kekal stabil susulan langkah BNM

KUALA LUMPUR, 17 Februari- Kadar jangka pendek diunjur kekal stabil hari ini dengan langkah operasi Bank Negara Malaysia (BNM) untuk menyerap lebihan mudah tunai daripada sistem kewangan.Berikutan itu, mudah tunai dalam sistem konvensional dijangka sebanyak RM42.63 bilion manakala dana Islam berjumlah RM37.37 bilion.Pada hari ini, BNM akan menawarkan dua tender pasaran wang konvensional bernilai RM500 juta untuk tujuh hari dan 14 hari.Bank pusat itu akan turut menjalankan tiga tender Qard merangkumi tender RM2.1 bilion selama tujuh hari, tender RM900 juta selama 14 hari dan tender RM1.3 bilion selama 21 hari. BNM juga mengumumkan repo berbalik, perjanjian jual dan beli semula serta kemudahan Komoditi Murabahah Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM40.6 bilion dan RM32.1 bilion bagi tender semalaman Murabahah.- BERNAMA


Tuntutan waris Sulu: Petronas pertahan dua anak syarikat di Luxembourg

KUALA LUMPUR, 17 Februari - Petroliam Nasional Bhd (Petronas) hari ini menegaskan tuntutan oleh waris kumpulan Sulu terhadap dua anak syarikatnya di Luxembourg (Luxcos) sebagai tidak berasas.Petronas memaklumkan, pihaknya akan terus mempertahankan kedudukannya di sisi undang-undang."Kesemua usaha kini menumpukan kepada Prosiding Pengesahan yang mana mahkamah akan menentukan merit tuntutan dan Luxcos mempunyai hak untuk pembelaan," kata syarikat minyak dan gas negara itu menerusi kenyataan.

Kenyataan itu merujuk kepada laporan media mengenai tindakan Mahkamah Luxembourg mengeluarkan perintah sitaan baharu ke atas dua anak syarikat Petronas itu pada minggu ini.Laporan agensi berita Reuters bertarikh 16 Februari dengan tajuk ‘Petronas units in Luxembourg seized again in US$15 billion arbitration dispute' yang menyatakan bahawa, bailif mahkamah Luxembourg mengeluarkan perintah sitaan baharu bagi unit terbabit, minggu ini.Ini susulan tuntutan daripada waris Kumpulan Sulu yang memohon untuk menguatkuasakan anugerah AS$15 bilion mereka peroleh terhadap Malaysia.


Ringgit terus menyusut berbanding dolar AS pada sesi awal

KUALA LUMPUR, 17 Februari- Ringgit meneruskan penyusutannya berbanding dolar Amerika Syarikat (AS) sewaktu urus niaga dibuka hari ini susulan minat belian bagi dolar AS yang terus meningkat.Penganalisis berkata pengukuhan dolar AS itu dipacu oleh data Indeks Harga Pengeluar (IHPR) AS yang lebih baik serta spekulasi bahawa Rizab Persekutuan AS akan bertindak mengetatkan pertumbuhan kadar faedah lebih cepat daripada jangkaan awal.Pada pukul 9.00 pagi ini, ringgit susut kepada 4.4245/4290 berbanding dolar AS yang berada di paras 4.4020/4060 sewaktu urus niaga berakhir semalam.Menurut laporan, IHPR AS yang mengukur harga dikenakan oleh pembekal ke atas perniagaan, telah meningkat sebanyak enam peratus tahun ke tahun pada Januari 2023.Pengarah Urusan SPI Asset Management Stephen Innes berkata pengumuman data IHPR semalam hanya mengesahkan lagi kemungkinan kenaikan kadar faedah bagi tempoh lebih lama.“Susulan itu, hasil Perbendaharaan 10 tahun AS juga kian meningkat, sekali gus menambah tekanan terhadap aset yang melibatkan tempoh panjang. Perkembangan antara inflasi yang tinggi serta kebimbangan mengenai kemungkinan lebih banyak kenaikan kadar faedah, menyebabkan saham-saham AS terus diasak tekanan.“Biarpun keadaan ini menjadi dorongan positif untuk dolar AS dengan peningkatan hasil dan saham yang rendah, haluan di masa depan juga bergantung kepada reaksi Fed terhadap perkembangan itu. Jika kemelesetan mulai ketara, saya menjangkakan dolar AS akan terjejas dan pada masa ini adalah sukar untuk menangani keadaan sedemikian,” katanya kepada Bernama.Di peringkat tempatan, Kementerian Kewangan berkata susulan spekulasi, ringgit telah mengekang aliran penurunan dan meningkat sebanyak 10 peratus bagi tempoh 1 November 2022-8 Februari 2023 untuk mencecah RM4.2983 berbanding dolar AS.

Berikutan sentimen risiko pelabur global yang kian baik, ringgit juga mengukuh berbanding mata wang rakan dagang utama Malaysia sebagaimana dipaparkan oleh kadar pertukaran efektif nominal (NEER) ringgit yang meningkat sebanyak 3.2 peratus dalam tempoh yang sama, kata kementerian itu dalam kenyataan semalam.Dalam pada itu, ringgit diniagakan rendah berbanding kumpulan mata wang utama kecuali pound Britain yang menokok kepada 5.2921/2975 daripada 5.3075/3123 pada akhir urus niaga semalam.Unit tempatan itu susut berbanding yen kepada 3.2962/2998 daripada 3.2883/2915, rendah berbanding dolar Singapura kepada 3.3070/3109 daripada 3.2989/3024 serta turun berbanding euro kepada 4.7165/7213 daripada 4.7101/7144. -BERNAMA


Bursa Malaysia rendah pada sesi awal susulan petunjuk negatif Wall Street

KUALA LUMPUR, 17 Februari- Bursa Malaysia meneruskan penyusutannya apabila dibuka rendah hari ini, seiring dengan prestasi negatif Wall Street dalam persekitaran sentimen yang lebih berhati-hati.Pada pukul 9.10 pagi, indeks petunjuk utama FTSE Bursa Malaysia KLCI (FBM KLCI) susut 0.82 mata kepada 1,483.44 daripada 1,484.26 pada akhir dagangan semalam. Indeks utama itu dibuka susut 0.23 mata kepada 1,484.03.Sentimen pasaran kurang memberangsangkan dengan kaunter rugi mengatasi kaunter untung iaitu 242 berbanding 95 manakala 255 tidak berubah, 1,633 tidak diniagakan dan 36 yang lain digantung dagangannya.Jumlah dagangan sebanyak 287.60 juta unit bernilai RM123.71 juta.Dalam pada itu, Malacca Securities Sdn Bhd menerusi nota tinjauannya berkata Indeks Dow Jones turun 1.3 peratus susulan laporan media mengenai tindakan pegawai Rizab Persekutuan AS (Fed) yang bersedia bagi kenaikan 50 mata asas, didorong oleh petunjuk kumpulan data ekonomi negara maju itu yang kukuh.Firma pembrokeran itu berkata ketika pelabur mengambil kira laporan inflasi yang lebih kukuh daripada jangkaan, sentimen global sebaliknya berubah lemah dengan unjuran terhadap nada Fed yang cenderung menaikkan kadar faedah di masa akan datang.“Walaupun aktiviti memburu saham berharga rendah akan menyusul dan di tengah-tengah musim pelaporan pada masa ini, kami percaya sentimen berhati-hati di peringkat global berkemungkinan besar menjejaskan momentum belian di bursa tempatan,” katanya.Dari segi tumpuan sektor berikutan harga komoditi minyak sawit mentah melepasi paras RM4,000 satu tan, firma itu berkata pasaran mungkin memberi tumpuan kepada sektor perladangan.“Dalam persekitaran menjelang pembentangan semula Belanjawan 2023, kami kekal positif terhadap sektor pembinaan, bahan binaan serta tenaga boleh diperbaharui dan saham berkaitan kenderaan elektrik (EV)," katanya.Saham wajaran tinggi menyaksikan Maybank naik 1.0 sen kepada RM8.78; Public Bank dan Petronas Chemicals masing-masing tidak berubah pada RM4.17 dan RM8.20; CIMB susut 1.0 sen kepada RM5.42 dan Tenaga Nasional rugi 4.0 sen kepada RM9.86.Bagi saham aktif, Cuscapi dan Jade Marvel masing-masing naik 1.0 sen kepada 26 sen dan 31 sen, Bina Puri untung setengah sen kepada 4.5 sen dan SMRT menokok 2.5 sen kepada 26 sen manakala Nylex tidak berubah pada 63 sen.

Di papan indeks menyaksikan Indeks FBM Emas berkurangan 20.56 mata kepada 10,795.11; Indeks FBMT 100 susut 19.31 mata kepada 10,461.96 dan Indeks FBM Emas Syariah turun 31.62 mata kepada 11,145.66 manakala Indeks FBM 70 merosot 83.21 mata kepada 13,616.77 dan Indeks FBM ACE berkurangan 54.53 mata kepada 5,695.02.Mengikut sektor, Indeks Perladangan turun 69.84 mata kepada 6,831.86 dan Indeks Tenaga susut 4.26 mata kepada 896.94; Indeks Produk dan Perkhidmatan Perindustrian susut 0.32 mata kepada 190.14 dan Indeks Perkhidmatan Kewangan susut 4.31 mata kepada 16,115.68. -BERNAMA


Cape EMS rancang bina gudang baharu, tingkat kecekapan

KUALA LUMPUR, 17 Februari- Cape EMS Bhd yang bakal disenaraikan dalam Pasaran Utama Bursa Malaysia Mac ini, berhasrat meraih RM155.7 juta daripada tawaran awam permulaan, IPOnya.Sejumlah 173 juta saham baharu bakal diterbitkan pada nilai 90 sen sesaham.Syarikat berkaitan pelaburan dan perkhidmatan pembuatan elektronik itu merancang untuk membelanjakan RM53.1 juta hasil IPO untuk pembinaan gudang baharu di Senai, Johor.Kapasiti pengeluaran dan kemudahan automasi tambahan akan meningkatkan kecekapan operasi, selain membantu mengurangkan pergantungan kepada buruh manual."Hasil yang diraih akan dibelanjakan untuk meningkatkan kapasiti bagi menyokong pertumbuhan dua produk utama iaitu lampu LED dan antena tanpa wayar," kata Pengarah Urusan dan Ketua Pegawai Eksekutif Kumpulan Cape EMS Bhd, Tee Kim Chin.

Beliau bercakap pada sidang akhbar selepas pelancaran prospektus syarikat, di sini pada Khamis.Baki hasil IPO akan diguna untuk membangunkan kemudahan bilik bersih dan pembelian barisan pengeluaran automatik baharu.


Fitch Ratings kekalkan penarafan kredit Malaysia BBB+ dengan prospek stabil

KUALA LUMPUR, 16 Februari- Fitch Ratings mengesahkan penarafan kemungkiran penerbit mata wang asing jangka panjang Malaysia pada 'BBB+' dengan tinjauan yang stabil.Kepelbagaian ekonomi negara diimbangi prospek pertumbuhan jangka sederhana kukuh berbanding hutang awam yang tinggi.Selain itu, penarafan turut didorong asas hasil yang rendah berbanding perbelanjaan mengurus serta ketidaktentuan politik.Agensi penarafan antarabangsa itu turut menjangkakan, pertumbuhan Keluaran Dalam Negara Kasar (KDNK) akan menyederhana kepada 4% tahun ini.Ekonomi negara diunjur berkembang 4.8% pada 2024 berbanding pertumbuhan luar biasa 8.7% yang dicatatkan tahun lalu.Kawalan harga dan subsidi dijangka mengekalkan inflasi pada kadar yang rendah 2.8% tahun ini, manakala nisbah hutang kepada KDNK diunjur mula susut pada 2024 disokong pertumbuhan ekonomi yang kukuh.


Bursa Malaysia ditutup rendah

KUALA LUMPUR, 16 Februari - Bursa Malaysia susut daripada kenaikan sebelumnya untuk ditutup rendah hari ini berikutan pengambilan untung ekoran kekurangan pemangkin baharu apabila para pelabur masih terus berhati-hati di tengah-tengah prestasi bercampur-campur di bursa serantau dan pasaran ekuiti global, kata seorang peniaga.Pada pukul 5 petang, petunjuk pasaran FTSE Bursa Malaysia KLCI (FBM KLCI) turun 3.93 mata untuk ditutup kepada 1,484.26 berbanding paras penutup 1,488.19 pada Rabu.Indeks utama dibuka rendah turun 0.35 mata kepada 1,487.84 dan bergerak antara paras 1,483.54 dan 1,494.54 sepanjang hari dagangan. Bagaimanapun, suasana pasaran positif apabila kaunter untung mengatasi kaunter rugi sebanyak 527 berbanding 403, manakala 410 kaunter tidak berubah, 873 tidak diniagakan dan 16 yang lain digantung. Jumlah dagangan meningkat kepada 4.56 bilion unit bernilai RM2.55 bilion berbanding 3.49 bilion unit bernilai RM2.02 bilion.Pengarah urusan SPI Asset Management Stephen Innes berkata sentimen pasaran tempatan kekal goyah apabila hasil Amerika Syarikat (AS) yang tinggi ditambah dengan jualan runcit yang sangat kukuh menyebabkan pasaran merasakan bahawa Rizab Persekutuan AS (Fed) akan menaikkan kadarnya lebih tinggi bagi tempoh yang lebih lama. "Bagaimanapun, data terkini itu kemungkinan adalah disebabkan oleh trend bermusim, justeru, para pelabur dijangka menunggu untuk melihat bagaimana Fed akan memberi respons kepada data tersebut. Dalam pada itu, dolar yang kukuh akan menghalang para pelabur untuk menambah lebih banyak risiko tempatan,” katanya kepada Bernama. Namun begitu, Innes berkata, dengan jangkaan ekonomi China masih kukuh memasuki suku kedua, dan harga minyak meningkat sekali lagi yang menyokong kaunter minyak dan gas, para pelabur akan terus membeli saham yang mencatatkan penurunan.

Dalam kalangan saham wajaran tinggi di Bursa Malaysia, Maybank turun 3.0 sen kepada RM8.77, Public Bank jatuh 1.0 sen kepada RM4.17, Petronas Chemicals susut 2.0 sen kepada RM8.20, Tenaga Nasional berkurangan 5.0 sen kepada RM9.90 dan CIMB tidak berubah pada RM5.43.Dalam kalangan saham cergas, MYEG, Sapura Energy dan Vinvest semuanya tidak berubah masing-masing pada 69.5 sen, 5.0 sen dan 23 sen. Hong Seng susut 3.0 sen kepada 18.5 sen manakala Betamek naik 3.0 sen kepada 61 sen.Di papan indeks, Indeks FBM Emas berkurangan 10.96 mata kepada 10,815.68, Indeks FBMT 100 menguncup 12.21 mata kepada 10,481.27. Indeks FBM Emas Shariah menokok 3.27 mata kepada 11,177.28, Indeks FBM 70 menambah 50.69 mata kepada 13,699.98 dan Indeks FBM ACE mengukuh 38.71 mata kepada  5,749.55.Mengikut sektor, Indeks Perkhidmatan Kewangan jatuh  41.06 mata kepada 16,119.99 dan Indeks Produk dan Perkhidmatan berkurangan 0.25 mata kepada 190.46 adan Indeks Perladangan susut  1.20 mata kepada 6,901.70. Indeks Tenaga naik 8.56 mata kepada 901.20.Jumlah dagangan Pasaran Utama berkembang kepada 2.96 bilion saham bernilai RM1.99 bilion berbanding 2.29 bilion saham bernilai RM1.64 bilion pada Rabu.Jumlah dagangan waran meningkat kepada 556.92 juta unit bernilai RM83.58 juta daripada 359.74 juta unit bernilai RM50.75 juta. Jumlah dagangan Pasaran ACE menokok kepada 1.04 bilion saham bernilai RM469.63 juta daripada 896.29 juta saham bernilai RM330.37 sebelumnya.Kaunter produk dan perkhidmatan pengguna menyumbang 284.56 juta saham yang diniagakan di Pasaran Utama, produk dan perkhidmatan perindustrian (574.13 juta); pembinaan (113.66 juta); teknologi (1.13 bilion); SPAC (sifar), perkhidmatan kewangan (66.95 juta); hartanah (151.59 juta); perladangan (27.22 juta); REITs (10.39 juta), dana tertutup (5,000); tenaga (325.57 juta); penjagaan kesihatan (162.93 juta); telekomunikasi dan media (31.53 juta); pengangkutan dan logistik (58.64 juta) dan utiliti (19.08 juta). -BERNAMA


Ringgit ditutup rendah pada paras 4.40 berbanding dolar AS

KUALA LUMPUR, 16 Februari - Ringgit ditutup rendah berbanding dolar Amerika Syarikat (AS) bagi hari kedua berturut-turut pada Khamis berikutan jualan berterusan apabila data runcit AS yang positif mendorong kemungkinan Rizab Persekutuan AS (Fed) menaikan lagi kadar faedah.Pada 6 petang, ringgit susut kepada 4.4020/4060 berbanding dolar AS daripada 4.3900/3945 ketika ditutup pada Rabu.Pengarah Urusan SPI Asset Management, Stephen Innes berkata hasil AS yang lebih tinggi terus bergerak menjejaskan aset tempatan selepas jualan runcit AS bagi Januari menunjukkan data yang amat kukuh sekali gus memburukkan lagi kemungkinan inflasi AS yang masih ada.“Walaupun maklum balas Fed terhadap data AS yang lebih kukuh ini berubah-rubah, pasaran kadar faedah telah mengurangkan jangkaan bagi penurunan kadar secara ketara sebaliknya menjangkakan kadar kemuncak Fed yang lebih tinggi.“'Pada peringkat ini, kita perlu melihat beberapa data ekonomi AS yang lemah untuk menghentikan penjualan ringgit,” katanya kepada Bernama.Pasaran sedang menunggu data AS yang termasuk tuntutan pengangguran awal mingguan, permulaan perumahan Januari dan Indeks Harga Pengeluar lewat malam ini.Innes mengunjurkan kadar faedah Fed boleh mencapai 5.25 hingga 5.50 peratus disebabkan oleh kesan tertangguh daripada kenaikan kadar faedah semasa yang mempengaruhi ekonomi.''Walaupun sentiasa sukar untuk menentukan kadar rendah dan tinggi pada pergerakan mata wang, saya berpandangan kita mencapai tahap di mana pelabur yang terlepas lantunan pembukaan semula pertama kini boleh mula membeli beberapa risiko tempatan memandangkan jangkaan untuk dolar AS masih lemah kekal berada dalam sentimen pasaran,” katanya.Di peringkat tempatan, ringgit ditutup bercampur-campur berbanding beberapa mata wang utama.Unit tempatan naik berbanding yen Jepun kepada 3.2883/2915 daripada 3.2909/2947 semasa ditutup pada Rabu dan meningkat berbanding pound British kepada 5.3075/3123 dari 5.3093/3147.Bagaimanapun, ringgit susut berbanding dolar Singapura kepada 3.2989/3024 dari 3.2926/2962 semalam dan rendah berbanding euro kepada 4.7101/7144 daripada 4.7083/7131. - BERNAMA


Niaga hadapan FBM KLCI ditutup tinggi

KUALA LUMPUR, 16 Februari- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini walaupun prestasi lemah di pasaran tunai pendasar.Pada penutup dagangan, kontrak Februari 2023, Mac 2023 dan September 2023 meningkat 3.0 mata masing-masing kepada 1,488.5, 1,478.0 dan 1,464.0, manakala Jun 2023 menambah 2.0 mata kepada 1,474.5.Jumlah dagangan berkurangan kepada 9,151 lot daripada 9,814 lot pada Rabu manakala kepentingan terbuka meningkat kepada 37,309 kontrak daripada 37,039 kontrak. Pada 5 petang, petunjuk pasaran FBM KLCI turun 3.93 mata kepada 1,484.26 berbanding paras penutup 1,488.19 pada Rabu. -BERNAMA


Bursa Malaysia tinggi pada tengah hari

KUALA LUMPUR, 16 Februari- Bursa Malaysia positif semasa mengakhiri sesi dagangan pagi ini, mencerminkan prestasi pasaran serantau berikutan wujud aktiviti belian saham pada harga rendah susulan jualan sebelum ini.Pada rehat tengah hari, petunjuk pasaran FTSE Bursa Malaysia KLCI (FBM KLCI) meningkat 2.20 mata kepada 1,490.41 daripada 1,488.19 pada Rabu.Indeks utama dibuka rendah 0.35 mata kepada 1,487.84 dan bergerak antara 1,486.81 dan 1,494.54 sepanjang sesi pagi.Dalam pasaran secara menyeluruh, kaunter untung mengatasi kaunter rugi sebanyak 474 berbanding 325 manakala 402 kaunter tidak berubah, 1,012 tidak diniagakan dan 16 yang lain digantung.Jumlah dagangan sebanyak 2.38 bilion unit bernilai RM1.27 bilion.Peniaga ActivTrades Anderson Alves berkata ekuiti Asia tinggi pada Khamis selepas hari positif di Wall Street, apabila harga didorong oleh data jualan runcit yang kukuh di Amerika Syarikat (AS), menunjukkan ‘hot economy’ pada awal tahun.Beliau berkata petunjuk bercampur-campur untuk aset berisiko Asia boleh daripada dolar AS yang kukuh dan hasil Perbendaharaan AS yang tinggi jika harga baru-baru ini terus mendapat tarikan.“Ia juga boleh menyebabkan pasaran menilai semula tahap kadar jangka pendek jika data AS yang akan datang terus mengatasi jangkaan. Ini boleh menyebabkan tekanan aset berisiko dalam jangka pendek,” katanya.

Dalam negara, Naib Presiden Penyelidikan Ekuiti Rakuten Trade Sdn Bhd Thong Pak Leng menjangka sentimen pasaran masih berhati-hati dalam persekitaran peningkatan saham mewah.“Oleh itu, kami menyaksikan indeks petunjuk pasaran berada pada julat 1,485-1,495 hari ini sementara menunggu pembentangan kedua Belanjawan 2023 yang dijadualkan pada Jumaat depan yang akan menyaksikan lebih banyak aktiviti bagi sektor pembinaan untuk memulihkan ekonomi negara,” katanya kepada Bernama.Pada rehat tengah hari, saham wajaran tinggi Maybank merosot 3.0 sen kepada RM8.77 dan Petronas Chemicals berkurangan 1.0 sen kepada RM8.21. Public Bank, CIMB dan Tenaga Nasional, masing-masing tidak berubah pada RM4.18, RM5.43 dan RM9.95.Bagi saham aktif, MYEG meningkat setengah sen kepada 70 sen, Betamek menambah 4.5 sen kepada 62.5 sen, YBS International naik 10 sen kepada 69.5 sen dan Revenue meningkat 1.5 sen kepada 51.5 sen manakala Vinvest tidak berubah pada 23 sen.Di papan indeks, Indeks FBM Emas naik 31.11 mata kepada 10,857.75, Indeks FBMT 100 meningkat 31.60 mata kepada 10,525.08 dan Indeks FBM Emas Shariah menambah 53.87 mata kepada 11,227.88.Indeks FBM 70 naik 109.57 mata kepada 13,758.86 dan Indeks FBM ACE menambah 10.17 mata kepada 5,721.01. Mengikut sektor, Indeks Produk Perindustrian dan Perkhidmatan meningkat 0.03 mata kepada 190.74 dan Indeks Perkhidmatan Kewangan naik 1.53 mata kepada 16,162.59. Indeks Perladangan menambah 65.26 mata kepada 6,968.16 dan Indeks Tenaga naik 1.65 mata kepada 894.29.- BERNAMA


Kadar jangka pendek dijangka kekal stabil berikutan operasi BNM

KUALA LUMPUR, 16 Februari- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM38.77 bilion dalam sistem konvensional dan RM32.78 bilion dalam dana Islam.Hari ini, bank pusat akan menjalankan dua tender pasaran wang konvensional bernilai RM500 juta untuk tujuh hari dan 28 hari serta tender repo berbalik bernilai RM1.9 bilion untuk 28 hari.Ia akan turut menjalankan tiga tender Qard terdiri daripada RM1.1 bilion untuk tujuh hari, RM800 juta untuk 14 hari dan RM700 juta untuk 21 hari.

BNM turut mengumumkan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM38.7 bilion dan RM29.2 bilion untuk tender semalaman murabahah. -BERNAMA


Bursa Malaysia dibuka rendah

KUALA LUMPUR, 16 Februari- Bursa Malaysia dibuka rendah hari ini berikutan pelabur berhati-hati berdasarkan data runcit Amerika Syarikat (AS) yang kukuh, yang mungkin menunjukkan potensi kenaikan kadar faedah oleh Rizab Persekutuan (Fed) AS pada masa depan.Pada pukul 9.10 pagi, petunjuk pasaran FTSE Bursa Malaysia KLCI (FBM KLCI) merosot 1.05 mata kepada 1,48714 daripada 1,488.19 pada Rabu. Indeks utama dibuka rendah 0.35 mata kepada 1,487.84.Suasana pasaran, bagaimanapun, positif dengan kaunter untung mengatasi kaunter rugi sebanyak 177 berbanding 158 manakala 258 kaunter tidak berubah, 1,620 tidak diniagakan dan 16 yang lain digantung.Jumlah dagangan sebanyak 314.58 juta unit bernilai RM127.34 juta.Dalam nota penyelidikan, Malacca Securities Sdn Bhd berkata pasaran saham AS ditutup tinggi berikutan Indeks Dow Jones meningkat 0.1 peratus, didorong oleh data jualan runcit yang kukuh yang berkembang 6.4 peratus tahun ke tahun pada Januari 2023.“Walaupun Wall Street mencatatkan tinggi semalaman, kami percaya sentimen global boleh terus goyah berdasarkan data runcit yang kukuh, yang mungkin menunjukkan potensi kenaikan kadar faedah oleh Fed pada masa depan.“Bagaimanapun, dalam negara, pelabur dijangka positif sebelum musim pelaporan pendapatan dan pembentangan semula Belanjawan 2023 minggu depan,” katanya.Dari aspek komoditi, firma itu berkata harga minyak mentah Brent kekal melebihi AS$85 setong manakala harga minyak sawit mentah berlegar melebihi RM3,900 satu tan.Mengenai sektor, sektor teknologi dijangka menjadi tumpuan apabila Nasdaq melepasi paras 12,000 semalaman.“Selain itu, perbankan, telekomunikasi, REIT dan saham pengguna terpilih dijangka menjadi tumpuan dengan belian berterusan daripada dana asing,” katanya.Dalam kalangan saham wajaran tinggi, Maybank berkurangan 2.0 sen kepada RM8.78, Public Bank dan Petronas Chemicals, masing-masing berkurangan 1.0 sen kepada RM4.17 dan RM8.21. CIMB dan Tenaga Nasional, masing-masing tidak berubah pada RM5.43 dan RM9.95.Bagi saham aktif, MYEG merosot 1.5 sen kepada 68 sen, Iris berkurangan setengah sen kepada 11.5 sen. Hong Seng menambah setengah sen kepada 22 sen, Perdana Petroleum meningkat 1.0 sen kepada 19.5 sen manakala CSH Alliance tidak berubah pada 4.5 sen.

Di papan indeks, Indeks FBM Emas merosot 7.89 mata kepada 10,818.74, Indeks FBMT 100 berkurangan 8.44 mata kepada 10,485.04, Indeks FBM Emas Shariah susut 6.18 mata kepada 11,167.19 dan Indeks FBM 70 merosot 15.57 mata kepada 13,633.72. Indeks FBM ACE naik 9.12 mata kepada 5,719.96. Mengikut sektor, Indeks Perladangan meningkat 5.70 mata kepada 6,908.60 dan Indeks Tenaga menambah 0.53 mata kepada 893.17. Indeks Produk Perindustrian dan Perkhidmatan merosot 0.44 mata kepada 190.27 dan Indeks Perkhidmatan Kewangan berkurangan 23.14 mata kepada 16,137.91. -BERNAMA


Ringgit dibuka rendah berbanding dolar AS

KUALA LUMPUR, 16 Februari- Ringgit dibuka rendah sekali lagi hari ini berikutan permintaan terhadap dolar AS yang mengukuh susulan data jualan runcit Amerika Syarikat (AS) yang meningkat lagi pada Januari, mengatasi jangkaan pasaran, kata penganalisis. Pada pukul 9.01 pagi, ringgit merosot kepada 4.4170/4205 berbanding dolar AS daripada 4.3900/3945 pada Rabu.Pengarah Urusan SPI Asset Management Stephen Innes berkata bacaan jualan runcit AS yang berdaya tahan yang meningkat 3.0 peratus pada Januari 2023 daripada -1.1 peratus pada Disember 2022 menunjukkan bahawa walaupun inflasi sederhana, pengguna masih berbelanja.“Walaupun inflasi asas kekal tinggi dalam persekitaran pasaran tenaga kerja yang terhad, bukti bahawa permintaan pengguna AS yang kukuh dijangka mendorong harga meningkat dan terus menjadi kebimbangan.“Bagaimana Rizab Persekutuan (Fed) AS akan respons terhadap data ini menjadi persoalan terbuka,” kata Innes. Dalam negara, ringgit kebanyakannya rendah berbanding sekumpulan mata wang utama.

Ia merosot berbanding dolar Singapura kepada 3.3044/3073 daripada 3.2926/2962 pada Rabu dan rendah berbanding yen Jepun kepada 3.2926/2954 daripada 3.2909/2947 semalam. Ringgit susut berbanding euro kepada 4.7209/7246 daripada 4.7083/7131 sebelum ini, bagaimanapun, meningkat berbanding pound kepada 5.3079/3121 daripada 5.3093/3147 semalam. -BERNAMA


Belian lewat dorong Bursa Malaysia, CI ditutup pada paras tertinggi harian

KUALA LUMPUR, 15 Februari - FTSE Bursa Malaysia KLCI (FBM KLCI) ditutup dalam julat positif berikutan aktiviti belian saham pada harga rendah pada sesi dagangan lewat, dalam persekitaran prestasi bursa serantau bercampur-campur.Pada pukul 5 petang, petunjuk pasaran FBM KLCI naik 4.22 mata untuk ditutup pada paras tertinggi harian pada 1,488.19 daripada 1,483.97 pada Selasa.Indeks utama dibuka rendah 1.17 mata kepada 1,482.80 dan mencecah paras terendah pada 1,478.31 sebelum rehat tengah hari.Bagaimanapun, suasana pasaran kekal negatif berikutan kaunter rugi mengatasi kaunter untung sebanyak 450 berbanding 433 manakala 407 kaunter tidak berubah, 923 tidak diniagakan dan sembilan yang lain digantung.Jumlah dagangan naik kepada 3.49 bilion unit bernilai RM2.02 bilion daripada 3.20 bilion unit bernilai RM2.16 bilion pada Selasa.Naib Presiden Penyelidikan Ekuiti Rakuten Trade Sdn Bhd, Thong Pak Leng memberitahu Bernama bahawa indeks serantau utama kebanyakannya merosot berikutan petunjuk negatif daripada Wall Street semalaman selepas inflasi AS mencatatkan lebih tinggi daripada jangkaan.Beliau berkata Indeks Harga Pengguna AS meningkat 6.4 peratus tahun ke tahun pada Januari 2023, tinggi sedikit daripada unjuran ahli ekonomi sebanyak 6.2 peratus.“Dalam negara, kami mengekalkan pandangan positif kami terhadap ekuiti tempatan didorong oleh pendapatan korporat yang kukuh dan asas ekonomi tempatan yang lebih baik.“Oleh itu, kami menjangka FBM KLCI akan kekal pada aliran meningkat dan menguji semula paras 1,500 untuk baki minggu ini. Dari aspek teknikal, kami mengesan paras halangan segera pada 1,500 dan paras sokongan pada 1,460,” kata Thong.

Saham wajaran tinggi Bursa Malaysia Maybank tidak berubah pada RM8.80, Public Bank merosot 1.0 sen kepada RM4.18. Petronas Chemicals meningkat 7.0 sen kepada RM8.22 manakala CIMB dan Tenaga Nasional, masing-masing menambah 2.0 sen kepada RM5.43 dan RM9.95.Bagi saham aktif, MYEG naik 7.0 sen kepada 69.5 sen, Zen Tech dan Hong Seng, masing-masing meningkat setengah sen kepada 3.5 sen dan 21.5 sen, ATA IMS menambah 5.5 sen kepada 38 sen manakala Saudee merosot setengah sen kepada 4.0 sen.Di papan indeks, Indeks FBM Emas melonjak 38.88 mata kepada 10,826.64, Indeks FBMT 100 meningkat 36.07 mata kepada 10,493.48 dan Indeks FBM Emas Shariah menokok 62.13 mata kepada 11,174.01. Indeks FBM 70 menambah 74.15 mata kepada 13,649.29 dan Indeks FBM ACE naik 19.17 mata kepada 5,710.84.Mengikut sektor, Indeks Perkhidmatan Kewangan meningkat 4.56 mata kepada 16,161.06 serta Indeks Produk Perindustrian dan Perkhidmatan naik 1.18 mata kepada 190.71 manakala Indeks Tenaga merosot 4.08 mata kepada 892.64 dan Indeks Perladangan berkurangan 13.64 mata kepada 6,902.90.Jumlah dagangan Pasaran Utama meningkat kepada 2.29 bilion saham bernilai RM1.64 bilion daripada 2.09 bilion saham bernilai RM1.74 bilion pada Selasa.Jumlah dagangan waran naik kepada 359.74 juta unit bernilai RM50.75 juta daripada 292.57 juta unit bernilai RM33.18 juta semalam. Jumlah dagangan Pasaran ACE meningkat kepada 896.29 juta saham bernilai RM330.37 juta daripada 813.03 juta saham bernilai RM380.42 juta sebelum ini.Kaunter barangan pengguna dan perkhidmatan menyumbang 295.30 juta saham diniagakan di Pasaran Utama, produk perindustrian dan perkhidmatan (576.45 juta); pembinaan (112.78 juta); teknologi (794.12 juta); SPAC (sifar), perkhidmatan kewangan (45.01 juta); hartanah (102.70 juta); perladangan (26.44 juta); REIT (6.40 juta), dana tertutup (12,000); tenaga (137.51 juta); penjagaan kesihatan (67.78 juta); telekomunikasi dan media (17.67 juta); pengangkutan dan logistik (36.95 juta) dan utiliti (10.52 juta). -BERNAMA


KUALA LUMPUR, 15 Februari - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional kekal pada RM36.90 bilion manakala mudah tunai dana Islam turun sedikit menjadi RM28.84 bilion daripada RM29.10 bilion pada pagi ini.Awal hari ini, bank pusat menawarkan satu tender pasaran wang konvensional dan satu tender Program Komoditi Murabahah.Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

Selain itu, BNM telah menyemak semula tender semalaman konvensional daripada RM34.9 bilion kepada RM35.9 bilion.Pada pukul 4 petang, BNM menawarkan tender pasaran wang konvensional bernilai RM35.9 bilion dan tender pasaran wang Murabahah bernilai RM28 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.75 peratus pada 14 Feb 2023. -BERNAMA


Ringgit ditutup rendah susulan penurunan sentimen risiko tempatan

KUALA LUMPUR, 15 Februari- Ringgit terus susut berbanding dolar Amerika Syarikat(AS) pada akhir urus niaga hari ini, di tengah-tengah penurunan sentimen risiko tempatan ketika pelabur dalam proses menerima data inflasi AS bagi Januari yang membayangkan kemungkinan kenaikan kadar faedah bagi tempoh lebih lama.Pada 6 petang, ringgit susut kepada 4.3900/3945 berbanding dolar AS daripada 4.3455/3495 pada akhir urus niaga semalam.Pengarah Urusan SPI Asset Management Stephen Innes berkata pasaran menjangkakan kenaikan 25 mata asas bagi kadar faedah Jun, sekali gus menggambarkan pendirian peniaga bahawa inflasi AS tidak akan jatuh secara ketara.“Berikutan itu, hasil AS yang lebih tinggi serta sentimen tempatan yang tidak menentu terbukti menjejaskan ringgit pada hari ini.

“Keadaan itu ditambah lagi dengan ekonomi China yang masih belum menampakkan kesannya serta penilaian semula impak pembukaan semula dagangan China dari sudut tempatan yang menyebabkan pelabur tidak melihat sebarang lonjakan ketara bagi suku kedua seperti jangkaan ramai,” katanya kepada Bernama.Malah, Innes berkata peningkatan hasil AS juga menyebabkan aset tempatan yang disifatkan sebagai berisiko oleh pelabur asing, kelihatan kurang menarik pada hari ini.“Oleh itu, permintaan antarabangsa untuk membeli aset tempatan ternyata berkurangan,” katanya.Menurutnya, pasaran turut memantau kekukuhan data jualan runcit dan pengeluaran perindustrian AS yang akan diumumkan malam ini bagi mendapatkan lebih banyak petunjuk mengenai hala tuju dasar monetari pihak Rizab Persekutuan AS (Fed).“Tindakan Fed menaikkan kadar faedah pada Jun telah meningkatkan peluang sifar peratus kepada kemungkinan itu dalam tempoh dua minggu lepas,” katanya.Di peringkat tempatan, ringgit diniagakan kebanyakannya rendah berbanding kumpulan mata wang antarabangsa lain kecuali yen.Ringgit susut berbanding dolar Singapura kepada 3.2926/2962 daripada 3.2764/2799 pada akhir urus niaga semalam, turun berbanding berbanding pound Britain kepada 5.3093/3147 daripada 5.2963/3012 dan lemah berbanding euro kepada 4.7083/7131 daripada 4.6762/6805 sebelum ini.Bagaimanapun ringgit mengukuh berbanding yen kepada 3.2909/2947 daripada 3.2918/2951 semalam.- BERNAMA


Prestasi perjalananan udara dijangka kembali ke tahap sebelum pandemik

CHIANGMAI, 15 Februari- Persatuan Syarikat Penerbangan Asia Pasifik (AAPA) menjangkakan prestasi perjalananan udara di rantau ini kembali ke tahap sebelum pandemik menjelang suku pertama 2024.Pergerakan aktif ekonomi dan pembukaan semula China yang menyumbang kepada 40 peratus perjalanan bagi seluruh Asia Pasifik, akan menjadi pemangkin utama pemulihan tersebut.Bercakap kepada media selepas Forum Situasi Industri Penerbangan sempena persidangan Routes Asia 2023 di Chiang Mai, Thailand, Ketua Pengarahnya, Subhas Menon memaklumkan, setakat penghujung tahun lalu, Asia Pasifik mencatat pemulihan 47.5 peratus dari paras pandemik.

Bagaimanapun, industri penerbangan kekal berdepan cabaran, terutama berkaitan harga bahan api.

"Yang paling penting adalah harga bahan api, harga bahan bakar pesawat. Saya tahu pengguna yang kita, baca dari akhbar, harga minyak baru turun, tetapi bahan api telah naik dan perbezaan antara harga mentah dengan harga bahan bakar pesawat biasanya antara 15 hingga 30 peratus. Bagaimanapun seperti sekarang, ianya lebih dari 80 peratus", katanya.Sementara itu, Pengarah Serantau Pertubuhan Penerbangan Awam Antarabangsa (ICAO) Asia Pasifik, Tao Ma berkata, kerjasama antara peserta industri penerbangan dan pelancongan perlu diperkukuh bagi memastikan industri kekal mampan.


KUALA LUMPUR, 15 Februari- Pasaran getah Malaysia ditutup rendah sedikit pada hari urus niaga Rabu berikutan kerugian yang dialami penanda aras harga minyak mentah di tengah-tengah petunjuk bercampur-campur daripada pasaran hadapan getah serantau, kata seorang peniaga.Namun begitu, beliau berkata kerugian selanjutnya dihadkan oleh kelemahan nilai ringgit berbanding dolar AS.“Pengendali pasaran masih lagi berhati-hati menjelang pengumuman minit Rizab Persekutuan (Fed) Amerika Syarikat (AS) minggu depan."Dilaporkan bahawa indeks harga pengguna AS meningkat 6.4 peratus dalam tempoh 12 bulan sehingga Januari, menjadikannya kenaikan tahunan terkecil sejak lewat 2021, tetapi (lebih tinggi) berbanding 6.2 peratus yang diunjurkan oleh pakar ekonomi," katanya.Harga Lembaga Getah Malaysia (LGM) bagi SMR 20 susut 1.0 sen kepada 596.0 sen sekilogram (kg) manakala lateks pukal turun setengah sen kepada 535.0 sen sekilogram.Pada 5 petang, harga penutup LGM bagi SMR 20 berada pada 595.5 sen sekg manakala lateks pukal pada 534.0 sen sekg. -BERNAMA

(Pasaran getah ditutup rendah ekoran penurunan harga minyak mentah)


Bursa Malaysia kekal rendah pada sesi dagangan tengah hari

KUALA LUMPUR, 15 Februari- Bursa Malaysia terus diniagakan rendah pada sesi dagangan tengah hari apabila sentimen pasaran keseluruhan masih lemah, terjejas oleh aktiviti pengambilan untung yang membabitkan saham wajaran tinggi terpilih, kata seorang peniaga.Pada waktu rehat tengah hari, penanda aras FTSE Bursa Malaysia KLCI (FBM KLCI) turun 5.11 mata kepada paras 1,478.86 daripada penutup Selasa pada 1,483.97.Indeks utama dibuka 1.17 mata lebih lemah pagi ini pada 1,482.80 dan berlegar antara 1,478.31 dan 1,484.10 pada sepanjang sesi pagi.Pergerakan harga di pasaran yang lebih luas, kaunter rugi mengatasi kaunter untung 430 berbalas 313, manakala 401 kaunter tidak berubah, 1,069 tidak diniagakan dan sembilan yang lain digantung.Jumlah dagangan yang direkodkan adalah sebanyak 1.83 bilion unit bernilai RM857.71 juta.Rakuten Trade Sdn Bhd berpendapat aktiviti memburu saham murah akan muncul menjelang musim pendapatan akhir bulan ini dengan jangkaan korporat Malaysia akan menghasilkan pertumbuhan pendapatan yang baik untuk 2022.“Memandangkan prestasi bercampur-campur di Wall Street AS semalaman, indeks dijangka berlegar antara julat 1,475-1,490 hari ini dengan tumpuan pada saham perbankan untuk sepanjang hari,” kata firma pembrokeran itu dalam satu nota hari ini.Pada sesi dagangan tengah hari, saham wajaran tinggi Bursa - Maybank susut enam sen kepada RM8.74, kedua-dua Public Bank dan Tenaga Nasional turun tiga sen setiap satu kepada RM4.16 dan RM9.90, Petronas Chemicals kerugian dua sen menjadi RM8.13 manakala CIMB kehilangan satu sen kepada RM5.40.Bagi saham aktif, MYEG, Zen Tech dan Hong Seng menokok setengah sen setiap satu kepada 63 sen, 3.5 sen dan 21.5 sen sementara Saudee susut setengah sen menjadi 4.0 sen dan Anzo lebih rendah satu sen kepada 1.0 sen.Di papan indeks, Indeks FBM Emas susut 27.01 mata untuk mencatatkan paras 10,760.75, Indeks FBMT 100 turun 29.16 mata kepada 10,428.25dan Indeks FBM Emas Syariah menyusut 16.25 mata kepada 11,095.63.Indeks FBM 70 pula berkurangan sebanyak 8.37 mata kepada 13,566.77 manakala Indeks FBM ACE mengukuh 9.52 mata menjadi 5,701.19. Mengikut sektor, Indeks Produk dan Perkhidmatan Perindustrian menokok 0.27 mata kepada 189.80 manakala Indeks Perkhidmatan Kewangan menguncup 64.0 mata kepada 16,092.50, Indeks Perladangan turun 27.93 mata menjadi 6,888.61, dan Indeks Tenaga berkurangan 2.09 mata kepada 894.63.- BERNAMA


MAM Malaysia perkenal dana Maybank Global Wealth Conservative-I Fund

(Ketua Pegawai Eksekutif  Maybank Asset Management Sdn Bhd, Ahmed Muzni Mohamed pada pelancaran Maybank Global Wealth Conservative-I Fund)

KUALA LUMPUR, 15 Februari- Maybank Asset Management Sdn Bhd; MAM Malaysia memperkenalkan dana Maybank Global Wealth Conservative-I Fund, sebagai alternatif kepada perancangan persaraan rakyat di negara ini.Dana pelbagai aset patuh Syariah itu merupakan sebahagian daripada tawaran Penyelesaian Persaraan Fleksibel Maybank yang dilancarkan tahun lepas.Dana tersebut bertujuan memberi pembayaran pendapatan lebih tinggi selain modal dengan agihan pendapatan disasarkan sebanyak 7% setahun."Kadar simpanan persaraan di negara ini masih rendah. Anda mungkin mempunyai KWSP atau Skim Persaraan Swasta. Namun, dana adalah tambahan kepada kedua-duanya. Jadi dana ini bukanlah persaingan kepada KWSP, hanya sebagai tambahan kepadanya. "Memandangkan 70% daripada rakyat Malaysia tidak mempunyai simpanan minimum sebanyak RM240,000 dalam KWSP jadi ini satu peluang kepada mereka,"kata Ahmed Muzni Mohamed, Ketua Pegawai Eksekutif  Maybank Asset Management Sdn Bhd.MAM Malaysia turut menyasarkan aset di bawah pengurusan; AUM sehingga RM200 juta bagi dana tersebut tahun ini.Sementara itu jelas Ahmed Muzni, tiga dana persaraan yang ditawarkan memberi lebih banyak fleksibiliti serta pilihan kepada rakyat Malaysia untuk memulakan perancangan persaraan.Penyelesaian disesuaikan mengikut pelbagai peringkat kehidupan, masa serta matlamat kewangan, berbanding pendekatan konvensional berasaskan umur.

(Ketua Pegawai Eksekutif  Maybank Asset Management Sdn Bhd, Ahmed Muzni Mohamedketika sidang media selepas melancarkan Maybank Global Wealth Conservative-I Fund)


Ringgit dibuka rendah berbanding dolar AS meskipun data IHP AS lemah

KUALA LUMPUR, 15 Februari- Nilai ringgit menyusut sedikit berbanding dolar AS pagi ini selepas dolar AS kekal teguh walaupun data inflasi Amerika Syarikat (AS) mencatatkan kenaikan yang lebih perlahan untuk Januari, kata seorang penganalisis.Pada 9 pagi, ringgit menyusut kepada 4.3570/3620 berbanding dolar AS daripada penutupan Selasa pada 4.3455/3495.Seorang peniaga berkata Indeks Harga Pengguna (IHP) AS meningkat melepasi jangkaan pasaran kepada 6.4 peratus tahun ke tahun, tetapi mencatatkan kenaikan paling perlahan sejak 2021.Beliau menambah data inflasi yang lebih lemah gagal menyamai harapan dan menimbulkan kebimbangan bahawa ia tidak turun dengan pantas.Pasaran kini menjangkakan penggubal dasar Rizab Persekutuan (Fed) AS untuk kekal cenderung untuk menaikkan kadar faedah dan akan memihak kepada kenaikan seterusnya yang mampu melonjakkan lagi hasil bon Perbendaharaan AS dan dolar AS.Pengarah Urusan SPI Asset Management Stephen Innes berkata ringgit dijangka bergelut dengan hasil Perbendaharaan AS yang lebih tinggi memandangkan harga pasaran mengunjurkan satu lagi kenaikan kadar AS tambahan pada bulan Jun.Sementara itu, nilai ringgit turut rendah berbanding sekumpulan mata wang utama, kecuali yen Jepun.Mata wang tempatan menyusut nilai berbanding dolar Singapura kepada 3.2794/2834 daripada 3.2764/2799 pada penutup Selasa dan rendah berbanding pound Britain kepada 5.3051/3112 daripada 5.2963/3012 semalam.Mata wang tempatan turut susut berbanding euro kepada 4.6781/6835 daripada 4.6762/6805 pada Selasa, tetapi meningkat berbanding yen Jepun menjadi 3.2824/2866 dari 3.2918/2951 sebelum ini- BERNAMA


Operasi BNM bantu kadar jangka pendek kekal stabil

KUALA LUMPUR, 15 Februari- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM36.90 bilion dalam sistem konvensional dan RM29.10 bilion dalam dana Islam.Hari ini, bank pusat akan menjalankan tender pasaran wang konvensional melibatkan sejumlah RM1 bilion selama tujuh hari serta tender Program Murabahah Komoditi RM100 juta bertempoh 28 hari.Selain itu, BNM telah mengumumkan ketersediaan repo berbalik, perjanjian penjualan dan beli semula dan kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM34.9 bilion untuk tender semalaman konvensional dan RM28.0 bilion bagi tender semalaman Murabahah. -BERNAMA


Bursa Malaysia susut pada sesi awal dagangan pagi ini

KUALA LUMPUR, 15 Februari- Kenaikan yang dicatatkan oleh dagangan Bursa Malaysia semalam tidak bertahan apabila ia dibuka rendah pagi ini disebabkan pengambilan untung, menjejaki prestasi tidak menentu di Wall Street.Pada 9.05 pagi, penanda aras FTSE Bursa Malaysia KLCI (FBM KLCI) susut 1.40 mata kepada 1,482.57 daripada 1,483.97 penutup Selasa.Indeks utama memulakan dagangan dengan merosot 1.17 mata untuk mencatatkan paras 1,482.80.Pergerakan harga di pasaran negatif dengan kaunter rugi mendahului untung 145 berbalas 129, manakala 193 kaunter tidak berubah, 1,746 tidak diniagakan dan sembilan yang lain digantung.Jumlah dagangan yang direkodkan adalah 152.78 juta unit bernilai RM53.62 juta.Dalam nota hari ini, Malacca Securities Sdn Bhd berkata pasaran saham Amerika Syarikat mencatatkan dagangan rendah semalam dengan Indeks Dow Jones susut 0.5 peratus disebabkan data inflasi yang lebih tinggi daripada jangkaan iaitu 6.4 peratus pada Januari 2023 - sekali gus mencetuskan kebimbangan lanjut bahawa laluan untuk inflasi kembali normal agak sukar.Firma pembrokeran itu turut percaya sentimen global akan kekal suram, sekurang-kurangnya untuk jangka masa terdekat sementara menunggu kemunculan pemangkin baharu.Di pasaran tempatan, pelabur dijangka memberi tumpuan pada musim pelaporan pendapatan serta pembentangan semula Belanjawan 2023.Bagi komoditi, indeks penanda aras minyak mentah Brent kekal melebihi US$85 setong, manakala harga minyak sawit mentah berlegar melebihi RM3,900 setan.“Sementara itu, sektor pembinaan dan bahan binaan diunjur menjadi tumpuan menjelang pembentangan semula Belanjawan 2023 minggu depan.“Selain itu, sektor berkaitan kenderaan elektrik (EV) mungkin menyerlah berikutan pengumuman Kementerian Perdagangan Antarabangsa dan Industri mengenai sasarannya untuk menyediakan sehingga 4,000 titik pengecasan EV di Malaysia,” katanya.Dalam kalangan saham wajaran tinggi, Maybank dan IHH Healthcare tidak berubah, masing-masing pada RM8.80 dan RM5.90, Public Bank naik 1.0 sen untuk mencatatkan harga RM4.20 dan CIMB menambah 4.0 sen kepada RM5.45, manakala Petronas Chemicals susut 3.0 sen kepada RM8.12 .Bagi saham aktif, kedua-dua Hong Seng dan Dataprep menambah setengah sen kepada 21.5 sen dan 24 sen, Trive Property meningkat 1.0 sen menjadi 8.0 sen dan Kim Teck naik 2.5 sen kepada 26.5 sen, manakala PUC tidak berubah pada 3.5 sen.Di papan indeks, Indeks FBM Emas lemah 3.81 mata kepada 10,783.94, Indeks FBMT 100 turun 4.53 mata menjadi 10,452.88 dan Indeks FBM Emas Syariah menguncup 19.17 mata kepada 11,092.71.Indeks FBM 70 pula meraih 16.95 mata kepada 13,592.09 dan Indeks FBM ACE mengukuh 10.41 mata 5,702.08.Mengikut sektor, Indeks Perladangan merosot 4.34 mata kepada 6,912.20 dan Indeks Produk dan Perkhidmatan Perindustrian susut 0.24 mata kepada 189.29, manakala Indeks Tenaga meningkat 1.35 mata kepada 898.07 dan Indeks Perkhidmatan Kewangan naik 24.24 mata kepada 16,180.74.- BERNAMA


Industri automotif, kerajaan komited sokong ekosistem EV

KUALA LUMPUR, 14 Februari- Malaysia komited untuk membangunkan industri automotif khususnya kenderaan elektrik (EV).Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata ia akan diperkukuh melalui pelbagai langkah dasar serta memanfaatkan ekosistem EV sedia ada.Jelasnya, negara sedang meneliti secara serius dasar yang mampu menyokong sektor-sektor tenaga untuk membangunkan ekosistem EV yang lebih komprehensif."Peluang begitu banyak dalam bidang Tenaga Boleh Diperbaharui, Kecekapan Tenaga, Sistem Penyimpanan Tenaga dan perkhidmatan sokongan untuk EV seperti stesen pengecas EV, operasi dan penyelenggaraan. "Saya memberi jaminan bahawa MITI sedang mengkaji secara serius dasar yang akan menyokong sektor ini untuk memastikan ekosistem EV lengkap dan disokong sepenuhnya, termasuk piawaian, pensijilan dan pengesahan yang berkaitan dengan sistem pengecasan, aktiviti pelupusan bateri, pertukaran bateri, pengecasan tanpa wayar dan lain-lain," katanya.

(Tengku Datuk Seri Zafrul Tengku Abdul Aziz)

Beliau berkata demikian pada Persidangan EV Malaysia 2023 anjuran bersama Lembaga Pembangunan Pelaburan Malaysia (MIDA) dan Malaysia Automotive, Robotics and IOT Institute (MARii) di Menara MIDA, di sini hari ini.Mengulas pertumbuhan industri EV, sebanyak 26 projek bernilai RM14.7 bilion telah diluluska MIDA meliputi pemasangan, pembuatan komponen alat ganti dan pengecasan. Kementerian juga menyasarkan 10,000 kemudahan pengecasan awam terdiri daripada 9,000 unit jenis arus ulang alik dan 1,000 unit jenis arus terus.


Niaga hadapan emas ditutup rendah

KUALA LUMPUR, 14 Februari- Kontrak niaga hadapan emas di Bursa Malaysia Derivatives ditutup rendah hari pada Selasa kerana data inflasi Amerika Syarikat (AS) akan dikeluarkan lewat hari ini, kata seorang peniaga.Data tersebut mungkin akan menentukan dasar monetari Rizab Persekutuan AS pada masa hadapan.Sebanyak 25 lot diniagakan di pasaran hari ini.Kontrak niaga hadapan emas Bursa Malaysia Derivatives untuk bulan semerta Februari 2023 turun kepada US$1,860.90 setiap troy auns manakala Mac 2023 jatuh kepada US$1,865.20 setiap troy auns.Dalam pada itu, kontrak April 2023, Mei 2023, Jun 2023 dan Ogos 2023 masing-masing pada US$1,874.30 setiap troy auns.Harga emas fizikal berada pada US$1,856.05 setiap troy auns seperti yang dikeluarkan London Bullion Market Association pada penetapan tengah hari, 10 Februari 2023. -BERNAMA


KUALA LUMPUR, 14 Febuari- Pasaran getah Malaysia ditutup lebih tinggi hari ini selepas ia menjejaki keuntungan dalam niaga hadapan getah Shanghai selain, keyakinan peniaga terhadap data inflasi Amerika Syarikat (AS) yang akan dikeluarkan lewat hari ini, kata seorang peniaga. Bagaimanapun, keuntungan selanjutnya telah dikekang oleh kerugian harga minyak mentah dan ringgit yang lebih kukuh berbanding dolar US. "Data inflasi AS dijangka terus menyusut pada Januari walaupun (ia masih) pada tahap yang agak merungsingkan yang mungkin akan mendorong Rizab Persekutuan AS (Fed) untuk terus menaikkan kadar faedah ke tahap yang cukup tinggi bagi menurunkan inflasi kepada sasaran iaitu 2.0 peratus," katanya. Harga Lembaga Getah Malaysia (MRB) bagi SMR 20 menokok 12.5 sen kepada 598.0 sen sekilogram manakala lateks pukal naik 2.0 sen kepada 535.5 sen sekilogram.Pada 5 petang, harga penutup MRB untuk SMR 20 berada pada 597.0 sen sekilogram manakala lateks pukal pada paras 535.5 sen sekilogram. -BERNAMA

(Pasaran getah ditutup tinggi susulan keuntungan di Shanghai)


TikTok bantu 847 usahawan - MARA

KUALA LUMPUR, 14 Februari - Majlis Amanah Rakyat (MARA) menerusi Platform Biznetwork telah berjaya membimbing seramai 847 usahawan secara dalam talian dengan pencapaian nilai jualan sebanyak RM15.8 juta setakat ini.Ketua Pengarahnya, Datuk Seri Azhar Abdul Manaf berkata, pihaknya telah berkolaborasi bersama plattform TikTok bagi membantu memperluaskan pasaran sekali gus melonjakkan prestasi jualan usahawan MARA.

(Ketua Pengarah Majlis Amanah Rakyat (MARA), Datuk Seri Azhar Abdul Manaf)

"Saya percaya dengan kolaborasi bersama Tik Tok ini, usahawan mara boleh mengambil kesempatan untuk meluaskan lagi sama ada dari segi pasaran atau pun memberi maklumat kepada bakal pelanggan mereka bahawa mereka ni berada di pasaran,"katanya.Jelasnya, TikTok Bizshop dibawah program Biznetwork dapat membantu mempercepatkan lagi transformasi pendigitalan perusahaan kecil dan sederhana (PKS) sekaligus memperkembangkan skala perniagaan.Beliau ditemui selepas merasmikan Majlis Pelancaran Program TikTok Bizshop@Biznetwork di ibunegara.


MTEN akan pantau ekonomi negara secara menyeluruh

KUALA LUMPUR, 14 Februari - Kerajaan bersetuju untuk menubuhkan Majlis Tindakan Ekonomi Negara (MTEN) yang akan menjadi peneraju dalam perancangan, pelaksanaan dan pemantauan ke atas ekonomi negara secara menyeluruh.Ia meliputi dasar dan strategi ekonomi semasa terutamanya dalam mendepani cabaran ekonomi mutakhir. Menteri Ekonomi, Rafizi Ramli berkata MTEN akan memainkan peranan penting dalam menilai dan membuat keputusan-keputusan dasar, perancangan dan pelaksanaan jangka masa pendek, sederhana dan panjang mengenai cadangan untuk memperkukuhkan kedudukan fiskal negara, menambah hasil negara dan meningkatkan daya tahan ekonomi negara dalam suasana cabaran global, serantau dan domestik.

(Menteri Ekonomi, Rafizi Ramli ketika menjawab pertanyaan ahli parlimen Larut, Datuk Seri Hamzah Zainuddin di Dewan Rakyat, hari ini)

"Bagi tujuan tersebut, MTEN akan bertindak sebagai sebuah majlis penasihat ekonomi tertinggi kepada kerajaan dengan fokus kepada menyelaras keputusan dasar untuk menyelesaikan isu-isu struktural bersabit ekonomi mengikut keutamaan kerajaan.MTEN juga akan memastikan pelaksanaan dasar-dasar ekonomi menjamin pembangunan yang inklusif dan peningkatan kesejahteraan rakyat di semua peringkat dan meliputi semua golongan," kata beliau ketika menjawab pertanyaan ahli parlimen Larut, Datuk Seri Hamzah Zainuddin di Dewan Rakyat, di sini hari ini.Tambah Rafizi, dengan situasi kelembapan ekonomi negara, kerajaan perlu memberikan fokus kepada tiga perkara iaitu memperkukuhkan fiskal negara termasuk tenaga boleh diperbaharui dan keupayaan dalam melaksanakan projek dengan kos yang terbaik.


Dagangan Bursa Malaysia bercampur-campur pada sesi tengah hari

KUALA LUMPUR, 14 Februari - Dagangan Bursa Malaysia berubah kepada bercampur-campur pada sesi urus niaga tengah hari, dengan indeks utama meningkat sebanyak 0.59 peratus disebabkan minat belian yang berterusan dalam saham wajaran tinggi terpilih.Pada waktu rehat tengah hari, penanda aras FTSE Bursa Malaysia KLCI (FBM KLCI) mengukuh 8.68 mata kepada 1,483.85 daripada 1,475.17 penutup Isnin.Pasaran memulakan dagangan pagi ini dengan dibuka 1.96 mata lebih baik pada 1,477.13 dan berlegar antara 1,476.06 dan 1,485.58 sepanjang sesi pagi.Walau bagaimana pun, di pasaran yang lebih luas, kaunter rugi mengatasi kaunter untung 399 berbanding 373, manakala 394 kaunter tidak berubah, 1,021 tidak diniagakan dan sembilan yang lain digantung.Jumlah dagangan berjumlah 1.84 bilion unit bernilai RM1.03 bilion.Naib Presiden Penyelidikan Ekuiti Rakuten Trade Sdn Bhd, Thong Pak Leng berkata pasaran nampaknya tidak mempunyai arah tuju hari ini berikutan kekurangan pemangkin baharu.“Justeru, kami menjangkakan indeks akan berlegar dalam julat 1,475-1,480 hari ini, manakala minat belian mungkin kembali kepada saham berkaitan teknologi selepas jualan semalam,” katanya kepada Bernama.

Pada tengah hari, saham wajaran tinggi Bursa  - Maybank menokok 3.0 sen untuk mencatatkan paras RM8.80, kedua-dua Petronas Chemicals dan Tenaga Nasional naik 5.0 sen kepada RM8.13 dan RM9.96, manakala Public Bank turun 1.0 sen kepada RM4.18 dan CIMB lemah 2.0 sen kepada RM5.42.Bagi saham aktif, Hong Seng meningkat 1.0 sen kepada 21 sen manakala Sapura Energy susut setengah sen menjadi 5.0 sen, CSH Alliance kerugian 1.5 sen kepada 5.0 sen, Pesona Metro turun 1.0 sen kepada 29 sen dan Velesto tidak berubah pada 23.5 sen.Di papan indeks, Indeks FBM Emas mengukuh 51.83 mata kepada 10,785.60, Indeks FBMT 100 meningkat 53.43 mata kepada 10,457.01 manakala Indeks FBM Emas Syariah melonjak 83.14 mata kepada 11,104.41.Indeks FBM 70 menokok 36.09 mata kepada 13,576.52 san Indeks FBM ACE lebih tinggi sebanyak 20.51 mata menjadi 5,695.87. Mengikut sektor, Indeks Produk dan Perkhidmatan Perindustrian menambah 1.26 mata kepada 189.26, Indeks Perkhidmatan Kewangan memperoleh 12.11 mata kepada 16,163.07 dan Indeks Perladangan 70.88 mata lebih kukuh menjadi sementara pada 6,909.75.Namun begitu, Indeks Tenaga susut 2.0 mata kepada 896.03. -BERNAMA


Ringgit dibuka tinggi berbanding dolar AS

KUALA LUMPUR, 14 Februari- Ringgit menebus kembali kerugian yang dicatat semalam dan dibuka lebih kukuh berbanding dolar AS, menjelang pengumuman data indeks harga pengguna (IHP) Amerika Syarikat untuk Januari lewat hari ini, kata seorang penganalisis.Pada pukul 9.00 pagi, ringgit menambah nilai kepada 4.3480/3525 berbanding dolar AS daripada penutup Isnin 4.3575/3625.Pengarah Urusan SPI Asset Management Stephen Innes berkata dolar AS mula lemah di tengah-tengah sentimen risiko yang lebih baik sementara peniaga wang terus menjalankan tanggungjawab masing-masing seperti biasa dengan mengurangkan risiko menjelang pengumuman data AS pada Selasa.“Sekiranya data IHP AS gagal melepasi tahap yang dikehendaki, latar belakang makro yang bertambah baik boleh mengurangkan lagi dolar AS,” katanya kepada Bernama.Sementara itu, peniaga ActivTrades Dyogenes Rodrigues Diniz berkata memandangkan inflasi di AS masih agak tinggi, mesej daripada Rizab Persekutuan (Fed) AS telah jelas iaitu bank pusat AS akan mengekalkan dasar monetari yang lebih ketat.Di dalam negara, ringgit bagaimanapun diniagakan rendah berbanding sekumpulan mata wang utama yang lain.Ringgit menyusut nilai berbanding dolar Singapura pada 3.2738/2777 daripada 3.2697/2739 pada penutupan dagangan Isnin dan lemah berbanding yen Jepun pada 3.2909/2946 daripada 3.2837/2877 sebelumnya.Mata wang tempatan turut lemah berbanding euro kepada 4.6658/6707 daripada 4.6521/6574 semalam dan susut berbanding pound Britain kepada 5.2811/2865 daripada 5.2447/2507. -BERNAMA


Bursa Malaysia dibuka tinggi, sentimen pasaran positif

KUALA LUMPUR, 14 Februari - Bursa Malaysia meneruskan kenaikan yang dipamer semalam dan dibuka lebih tinggi pagi ini, mengambil petunjuk daripada prestasi positif semalaman Wall Street di tengah-tengah sentimen pasaran yang rancak merentas semua pasaran serantau.Pada pukul 9.10 pagi, penanda aras FTSE Bursa Malaysia KLCI (FBM KLCI) mengukuh 2.77 mata kepada 1,477.94 daripada penutupan Isnin pada 1,475.17.Indeks utama itu memulakan dagangan dengan 1.96 mata lebih baik pada 1,477.13.Pergerakan harga di pasaran positif menyaksikan kaunter untung mendahului kaunter rugi 202 berbalas 123, manakala 270 kaunter tidak berubah, 1,592 tidak diniagakan dan sembilan yang lain digantung.Jumlah dagangan berjumlah 261.37 juta unit bernilai RM98.36 juta.Menurut Malacca Securities Sdn Bhd, pasaran saham AS meneruskan kerancakan dengan indeks Dow Jones meningkat 1.1 peratus menjelang pengeluaran data inflasi utama yang dijangka menunjukkan penurunan selanjutnya.Dengan lantunan semula secara meluas di Wall Street semalaman, pasaran mungkin mengambil tempat lebih awal daripada keluaran laporan inflasi IHP bulan Januari, dengan kebanyakan peniaga menjangkakan inflasi yang lebih rendah, katanya.

“Justeru, kami percaya sentimen kenaikan harga kemungkinan melimpah ke pasaran serantau serta bursa tempatan, terutamanya dalam sektor teknologi. Dari segi komoditi, minyak mentah Brent diniagakan melebihi US$85 setong, manakala minyak sawit mentah berlegar melepasi  RM3,900 satu tan,” kata firma pembrokeran itu dalam satu nota.Untuk tumpuan sektor, Malacca Securities kekal positif pada sektor pembinaan, bahan binaan dan tenaga boleh diperbaharui sebelum pembentangan semula Belanjawan 2023.Sementara itu, dalam kalangan saham wajaran tinggi Bursa -  Maybank dan Petronas Chemicals masing-masing meningkat 3.0 sen untuk merekodkan RM8.80 dan RM8.11, Public Bank naik 1.0 sen kepada RM4.20, CIMB tidak berubah pada RM5.44 dan Tenaga Nasional turun 3.0 sen menjadi RM9.88.Bagi saham aktif, Hong Seng dan Pesona Metro masing-masing menokok 1.0 sen kepada 21 sen dan 31 sen, Visdynamics meningkat 3.0 sen kepada RM1.06, dan CSH Alliance susut 1.5 sen menjadi 5.0 sen, manakala Iris dan Aimflex tidak berubah pada 11.5 sen dan 15.5 sen.Di papan indeks, Indeks FBM Emas mengembang 18.74 mata kepada 10,752.51, Indeks FBMT 100 meningkat 19.06 mata menjadi 10,422.63 dan  Indeks FBM 70 menambah 22.76 mata kepada 13,563.19.Indeks FBM Emas Syariah pula mengukuh 18.34 mata kepada 11,039.61.Mengikut sektor, Indeks Perladangan meningkat 8.09 mata kepada 6,846.96, Indeks Produk dan Perkhidmatan Perindustrian naik 0.42 mata menjadi 188.42, Indeks Tenaga naik 0.82 mata kepada 898.85, dan Indeks Perkhidmatan Kewangan peroleh 29.93 mata kepada 16,180.89. -BERNAMA


Sektor automotif harap insentif pengecualian cukai import, eksais EV dilanjut

PETALING JAYA, 13 Februari- Pelanjutan insentif pengecualian cukai import dan eksais bagi kenderaan elektrik (EV) mampu memangkin industri automotif negara. Justeru, Pengarah Urusan Jaguar Land Rover Malaysia, Syed Ahmad Muzri Syed Faiz berharap kerajaan menerusi Bajet 2023 menyambung insentif itu untuk beberapa tahun akan datang. "Masih ada model-model yang tidak sempat dibawa dalam tempoh yang terhad ini berdasarkan selepas COVID-19 banyak industri mula buka semula."Dan kami harap ini dapat diteruskan lagi untuk meneruskan permintaan Malaysia yang sangat tinggi," katanya.

Beliau berkata demikian selepas melancarkan Range Rover L460 Serba Baharu, di sini hari ini. Berhubung jumlah keseluruhan industri (TIV), pihaknya selari dengan sasaran Persatuan Automotif Malaysia (MAA) iaitu lebih 600,000 unit, tahun ini. Tempahan kereta mewah SUV itu telah melepasi jangkaan dan pihaknya akan memenuhi tempahan pada separuh kedua tahun ini.


Belanjawan 2023: Mah Sing harap kempen HOC diperkenal semula

KUALA LUMPUR, 13 Februari- Menjelang pembentangan Belanjawan 2023, syarikat pemaju hartanah, MahSing berharap Kempen Pemilikan Rumah (HOC) diperkenal semula bagi membantu lebih ramai mampu memiliki rumah. Turut diusulkan, geran khas membantu pembeli rumah pertama, pembiayaan bersesuaian dan pengecualian cukai ke atas faedah semasa tempoh pembinaan. Menerusi kenyataan pengarah urusannya, Tan Sri Leong Hoy Kum berkata kerajaan juga boleh mempertimbang menurunkan cukai bahan binaan selain insentif ke atas pembangunan hijau, menyokong misi bersih karbon menjelang 2050. Bagi menggalakkan pemilikan rumah kumpulan B40 dan M40, pihaknya mencadangkan margin pembiayaan sehingga 100 peratus untuk tempoh sehingga 40 tahun.Berhubung kekurangan tenaga buruh, beliau berharap yuran Program Rekaliberasi Buruh 2.0 (RTK 2.0) dapat dikurangkan daripada RM1,500 pada masa ini supaya penurunan kos dapat diturunkan kepada pengguna.

(Pengarah Urusan MahSing, Tan Sri Leong Hoy Kum/FB MahSing)


KUALA LUMPUR, 13 Febuari- Bursa Malaysia mengakhiri sesi dagangan pagi ini lebih rendah berikutan pengambilan untung, dalam keadaan keresahan prestasi pasaran serantau kerana pelabur mula memberikan tumpuan terhadap data kadar inflasi Amerika Syarikat yang akan dikeluarkan minggu ini, kata penganalisis. Pada rehat tengah hari, petunjuk pasaran FTSE Bursa Malaysia KLCI (FBM KLCI) susut 4.56 mata kepada 1,470.03 berbanding 1,474.59 pada Jumaat.Indeks utama dibuka meningkat 0.13 mata kepada 1,474.72.Sentimen pasaran negatif dengan kaunter rugi mengatasi kaunter untung sebanyak 528 berbanding 269 manakala 387 kaunter tidak berubah, 991 tidak diniagakan dan sembilan lain digantung dagangannya. Jumlah dagangan sebanyak 2.24 bilion unit bernilai RM943.07 bilion.Malacca Securities Sdn Bhd berkata sentimen pasaran yang tidak menentu mungkin menentukan hala tuju kadar faedah pada masa akan datang.Sementara itu, pelabur perlu menumpukan kepada musim pelaporan pendapatan, katanya sambil memaklumkan sektor pembinaan dan bahan binaan mungkin lebih cerah sebelum bermulanya pembentangan semua Bajet 2023. “Sektor tenaga boleh baharu turut berupaya menjadi tumpuan berikutan jangkaan pasaran ke atas dasar yang memihak kepada sektor itu, manakala sektor minyak dan gas mungkin menerima momentum disebabkan harga minyak mentah tinggi,” kata firma pembrokeran itu.

(Bursa Malaysia rendah pada tengah hari berikutan pengambilan untung)

Pada tengah hari, saham wajaran tinggi Maybank dan IHH Healthcare masing-masing tidak berubah pada RM8.75 dan RM5.90, Public Bank merosot 1.0 sen kepada RM4.19 dan Petronas Chemicals susut 19 sen kepada RM8.06, manakala CIMB naik 7.0 sen kepada RM5.44.Bagi saham aktif, MYEG susut 1.0 sen kepada 60 sen, IRIS turun 2.0 sen kepada 11.5 sen dan Zen Tech menguncup 3.0 sen, manakala Sapura Energy meraih 1.0 sen kepada 5.5 sen dan Vinvest Capital meningkat 3.0 sen kepada 24 sen.Di papan indeks, Indeks FBM Emas rendah 32.32 mata kepada 10,707.72, Indeks FBMT 100 susut 29.32 mata kepada 10,376.41, Indeks FBM Emas Shariah susut 62.16 mata kepada 10,098.25, Indeks FBM 70 turun 25.94 mata kepada 13,544.04 dan Indeks FBM ACE susut 70.91 mata kepada 5,673.09. Mengikut sektor, Indeks Perkhidmatan Kewangan mengukuh 30.83 mata kepada 16,144.20, manakala Indeks Tenaga susut 3.40 mata kepada 892.97, Indeks Perladangan turun 76.09 mata kepada 6,810.56 dan Indeks Produk dan Perkhidmatan Perindustrian menguncup 3.05 mata kepada 187.10. -BERNAMA


Bursa Malaysia dibuka rendah, ambil petunjuk prestasi bercampur-campur Wall Street

KUALA LUMPUR, 13 Februari- Bursa Malaysia memulakan dagangan pada hari Isnin minggu ini rendah, menyusut daripada keuntungan yang diraih minggu sebelumnya ekoran sentimen yang berhati-hati.Seorang penganalisis berkata pasaran turut mengambil petunjuk daripada prestasi lemah Wall Street Jumaat minggu lepas.Pada 9.15 pagi, penanda aras FTSE Bursa Malaysia KLCI (FBM KLCI) turun 2.73 mata kepada 1,471.86 berbanding penutupan Jumaat pada daripada penutupan Jumaat pada 1,474.59.Namun begitu, indeks utama itu dibuka 0.13 mata lebih baik pada 1,474.72.Pergerakan harga di pasaran negatif menyaksikan kaunter rugi mengatasi kaunter untung 246 berbalas 153, manakala 317 kaunter tidak berubah, 1,459 tidak diniagakan dan sembilan yang lain digantung.Jumlah dagangan 153.85 juta unit bernilai RM473.42 juta.

Menurut Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street mengakhiri urus niaga dalam keadaan bercampur-campur pada Jumaat lepas apabila peniaga memikirkan langkah seterusnya Rizab Persekutuan Amerika Syarikat (AS) di tengah-tengah pelbagai isyarat ekonomi yang tidak menentu.Purata Indeks Dow Jones menambah 169 mata, tetapi Nasdaq kehilangan 71 mata apabila hasil 10 tahun Perbendaharaan AS meningkat lebih tinggi melepasi paras 3.74 peratus.Di dalam negara pula, kegiatan memburu saham berharga murah akhirnya muncul di bursa tempatan minggu lepas menyaksikan pelabur tertumpu kepada saham perbankan dan berkaitan tenaga.“Bagaimanapun, kami berpendapat aktiviti dagangan dijangka menjadi lebih berhati-hati berikutan prestasi bercampur-campur Wall Street. Justeru, kami mengunjurkan indeks utama berlegar dalam julat 1,470-1,480 hari ini,” katanya kepada Bernama.Bagi komoditi, walaupun pengeluaran lebih baik dari AS, harga minyak mentah telah meningkat dengan minyak mentah Brent melebihi US$86 setong.Sementara itu, saham wajaran tinggi Bursa -- Maybank menokok 2.0 sen kepada RM8.77 dan CIMB meningkat 3.0 sen menjadi RM5.40, manakala kedua-dua Tenaga Nasional dan IHH Healthcare turun 3.0 sen, masing-masing mencatatkan RM9.74 dan RM5.87 dan Petronas Chemicals susut 7.0 sen kepada RM8.18.Bagi saham aktif, Iris dan MYEG masing-masing susut 1.5 sen kepada 12 sen dan 59.5 sen, Zen Tech dan warannya pula turun setengah sen kepada 3.0 sen dan 1.5 sen, manakala Sapura Energy meningkat setengah sen menjadi 5.0 sen.Di papan indeks, Indeks FBM Emas menguncup 22.38 mata kepada 10,717.66, Indeks FBMT 100 susut 20.39 mata menjadi 10,385.34 dan Indeks FBM 70 rendah 31.30 mata kepada 13,538.68.Indeks FBM Emas Syariah pula kerugian 36.92 mata kepada 11,009.49 dan Indeks FBM ACE lemah 46.64 mata menjadi 5,697.36.Mengikut sektor, Indeks Perladangan susut 4.62 mata kepada 6,882.03, Indeks Produk dan Perkhidmatan Perindustrian turun 1.23 mata kepada 188.92 dan Indeks Tenaga merosot 4.60 mata menjadi 891.77, manakala Indeks Perkhidmatan Kewangan meningkat 19.35 mata kepada 16,132.72.- BERNAMA


KUALA LUMPUR, 13 Febuari- Ringgit dibuka rendah berbanding dolar AS hari ini, meneruskan aliran menurun yang dicatatkan Jumaat lepas apabila kebimbangan berterusan terhadap kenaikan kadar faedah selanjutnya oleh Rizab Persekutuan Amerika Syarikat (Fed) menjejaskan sentimen, kata penganalisis.Pada 9 pagi, ringgit menyusut nilai kepada 4.3350/3395 berbanding dolar AS daripada penutup Jumaat pada 4.3320/3350.Menurut Pengarah Urusan SPI Asset Management Stephen Innes, dengan langkah Rizab Persekutuan yang menjurus kepada menaikkan kadar faedah, persekitaran hasil Perbendaharaan AS yang lebih tinggi tidak begitu menyokong ringgit kerana ia menjadikan Sekuriti Kerajaan Malaysia (MGS) kurang menarik.“Selain itu, pasaran Asia sangat defensif berikutan jualan hartanah yang lembap di China, manakala lebih ramai pelabur tempatan percaya pemulihan penggunaan isi rumah tahun ini diunjur lebih perlahan daripada jangkaan,” kata Innes kepada Bernama.Sementara itu, mengenai pengeluaran laporan Indeks Harga Pengguna (IHP) AS untuk bulan Januari keesokan hari, beliau berkata bacaan IHP yang kukuh boleh meningkatkan permintaan terhadap dolar AS.Dalam pada itu, ringgit didagangkan lebih tinggi berbanding sekumpulan mata wang utama.Mata wang tempatan menambah nilai berbanding dolar Singapura kepada 3.2579/2618 daripada penutup Jumaat pada 3.2635/2663 dan mengukuh berbanding euro menjadi 4.6267/6315 daripada 4.6391/6424 sebelumnya.Nilai ringgit turut mengukuh berbanding yen Jepun kepada 3.2916/2952 daripada 3.3089/3114 pada Jumaat lepas, dan tinggi berbanding pound Britain kepada 5.2232/2287 daripada 5.2404/2440 sebelumnya. -BERNAMA

(Ringgit dibuka rendah, jangkaan kenaikan kadar faedah AS pengaruhi sentimen)


Badan penasihat khas Menteri Kewangan, sinergi baharu stabilkan kembali ekonomi

KUALA LUMPUR, 12 Februari- Gabungan kepakaran individu yang menganggotai badan penasihat khas Menteri Kewangan mampu menambah sinergi baharu dalam usaha menstabilkan kembali ekonomi negara.Penganalisis Ekonomi, Dr. Zokhri Idris berpandangan selain usaha meningkatkan pendapatan negara, fokus perlu diberikan kepada isu mikro membabitkan kos sara hidup rakyat. Fokus kesejahteraan ekonomi rakyat dalam persekitaran mencabar tahun ini juga akan menjadi kayu ukur kepada pencapaian awal kepimpinan Perdana Menteri untuk suku awal 2023. "Ada keperluan di peringkat kerajaan untuk melantik barisan penasihat ekonomi yang memahami denyut nadi rakyat khususnya B40, M40 di kawasan bandar yang terlibat dalam isu peningkatan harga ini," katanya kepada RTM.

Badan penasihat khas Menteri Kewangan dipengerusikan Tan Sri Hassan Marican yang juga penasihat Petronas bersama empat lagi tokoh korporat dan akademik.


KUALA LUMPUR, 12 Februari- Pertumbuhan ekonomi negara diramal berkembang pada kadar lebih perlahan tahun ini iaitu sekitar 4.0 peratus . Ketua Ahli Ekonomi Maybank Investment Bank, Suhaimi Ilias berkata ia berikutan kesan cabaran ekonomi global khususnya penurunan dalam aktiviti ekonomi di Amerika dan Eropah yang merupakan pasaran eksport utama Malaysia.Selain itu, peningkatan kadar inflasi dan kadar faedah yang lebih tinggi berbanding sebelum ini juga memberi impak kepada ekonomi tahun ini."Namun begitu ia masih lagi merupakan pertumbuhan ekonomi, didorong oleh faktor-faktor seperti pembukaan semula ekonomi negara China, jadi ini sedikit sebanyak mengimbangi kesan daripada penurunan ekonomi Amerika Syarikat dan Eropah."Dalam konteks merangsangkan sektor-sektor seperti pembuatan yang berorientasikan eksport kerana negara China juga merupakan pasaran utama eksport untuk Malaysia," katanya.

Beliau ditemui pada Majlis Taklimat Tinjauan Pasaran Ekuiti Runcit Maybank Investment Bank, di sini.Bank Negara Malaysia, BNM juga berkemungkinan meningkatkan kadar dasar semalaman (OPR) lewat tahun ini atau awal 2024 dengan jangkaan pertumbuhan ekonomi meningkat pada kadar lima peratus tahun hadapan.Namun bergantung kepada situasi semasa yang mungkin memerlukan BNM membuat penilaian semula.


Badan penasihat khas Menteri Kewangan, tingkat pendapatan, kurangkan kos operasi negara

KUALA LUMPUR, 12 Februari - Mesyuarat sulung badan penasihat khas Menteri Kewangan telah berlangsung pada Jumaat, 10 Februari dipengerusikan penasihat PETRONAS, Tan Sri Hassan Marican.Menerusi kenyataan, Tan Sri Hassan menegaskan tanggungjawab utama badan tersebut menasihati menteri kewangan berkenaan langkah meningkatkan pendapatan negara dan mengurangkan perbelanjaan operasi.

(Penasihat Petronas, Tan Sri Mohd Hassan Marican dilantik mengetuai badan penasihat khas kepada Menteri Kewangan)

Mesyuarat turut dihadiri Pengerusi Sarawak Energy, Datuk Amar Abdul Hamed Sepawi, Pengerusi Eksekutif FSPO Ventures, Datuk Ahmad Fuad Md. Ali, Profesor Kehormat Ekonomi Institut Asia Eropah Universiti Malaya, Datuk Dr. Raja Rasiah selain Profesor Ekonomi Sunway University Business School, Dr Yeah Kim Leng. Badan tersebut juga bakal memberi nasihat berkaitan penstrukturan semula subsidi, dan perlindungan sosial yang holistik, selain peranan Syarikat Berkaitan Kerajaan (GLC). Pihaknya juga bertanggungjawab menasihati perkara berhubung hutang negara dan tadbir urus. Badan penasihat melapor terus kepada Menteri Kewangan dan akan bersidang sekerap mungkin mengikut keperluan. Sebuah sekretariat telah ditubuhkan bagi menyokong operasi Badan Penasihat itu bertempat di Menara Berkembar Petronas. Sekretariat tersebut dipengerusikan bersama Nurul Izzah Anwar dan Khairil Anuar Ramli.


Belanjawan 2023: Akses sama rata kemudahan digital perlu diberi perhatian

KUALA LUMPUR, 11 Februari- Akses sama rata kepada kemudahan digital perlu diberi perhatian dalam Belanjawan 2023 yang bakal dibentangkan semula 24 Februari ini.Menurut Pengarah Negara Meta Malaysia, Nicole Tan, aspek itu penting bagi meningkatkan kemahiran digital rakyat sekaligus menjayakan aspirasi negara sebagai peneraju serantau dalam bidang tersebut."Saya rasa amat penting untuk memastikan Malaysia mempunyai kelebihan dari segi akses sama rata kepada kemudahan digital dan ia berkait rapat dengan sasaran untuk menjadi hab e-dagang dan Rangka Tindakan Ekonomi Digital secara keseluruhannya. Kami di META amat komited untuk menyokong inisiatif digital negara dan meneruskan program peningkatan kemahiran, Jom Celik Digital yang dilancarkan bersama MDEC pada 2022," katanya.

(Pengarah Negara Meta Malaysia, Nicole Tan)

Program Jom Celik Digital menyediakan akses saksama kepada kemudahan digital selain sumber dan maklumat secara percuma.Menerusi sumber digital komprehensif, individu dan perniagaan boleh meningkatkan kemahiran digital dan memanfaatkan sepenuhnya pemasaran digital.META Malaysia jelasnya, akan terus meneroka dan meningkatkan kerjasama dengan lebih ramai rakan strategik untuk membina asas kemahiran dan memacu ekonomi digital negara.


Niaga hadapan emas dijangka alami dagangan berjajaran kecil minggu depan

KUALA LUMPUR, 11 Februari- Kontrak niaga hadapan emas di Bursa Malaysia Derivatives dijangka didagangkan dalam julat kecil minggu depan memandangkan peserta pasaran menunggu keputusan Rizab Persekutuan Amerika Syarikat (Fed) berkaitan kadar faedah untuk mereka menentukan arah pergerakan harga seterusnya, kata peniaga.Peniaga Phillip Capital Sdn Bhd, Liou Xin Hui memberitahu Bernama bahawa tumpuan pasaran beralih kepada data inflasi Amerika Syarikat minggu depan yang mungkin memberikan kejelasan mengenai trajektori dasar monetari Fed.Bagi dagangan yang baru berakhir minggu ini, niaga hadapan emas kebanyakannya didagangkan lebih rendah sepanjang tempoh dagangan yang singkat.Pada Jumaat, pasaran niaga hadapan emas domestik mencatatkan prestasi rendah dengan 59 lot didagangkan. Secara keseluruhan, sejumlah 106 lot telah didagangkan sepanjang minggu ini.Berasaskan mingguan, Februari 2023 susut kepada AS$1,882.80 bagi setiap auns troy daripada AS$1,919.0 bagi setiap auns troy minggu lepas.

(Pasaran niaga hadapan emas domestik mencatatkan prestasi rendah dengan 59 lot didagangkan. Secara keseluruhan, sejumlah 106 lot telah didagangkan sepanjang minggu ini/REUTERS)

Mac 2023 berada pada AS$1,887.70 bagi setiap auns troy manakala April 2023, Mei 2023, Jun 2023 dan Ogos 2023 masing-masing pada AS$1,896.80 bagi setiap auns troy.Harga emas fizikal berada pada AS$1,879.10 bagi setiap auns troy seperti yang diterbitkan oleh Persatuan Pasaran Jongkong London (LBMA) semasa penetapan selepas tengah hari pada 9 Februari, 2023.Pasaran ditutup pada Isnin 6 Feb, 2023 susulan cuti ganti bagi hari Thaipusam yang jatuh pada Ahad. -BERNAMA


Tiada kemelesetan ekonomi tahun ini - Gabenor BNM

KUALA LUMPUR, 11 Februari - Malaysia tidak akan berdepan kemelesetan ekonomi tahun ini.Menurut Gabenor Bank Negara Malaysia (BNM), Tan Sri Nor Shamsiah Mohd Yunus, permintaan domestik yang kukuh akan memacu pertumbuhan ekonomi bagi tahun 2023.

(Gabenor Bank Negara Malaysia (BNM), Tan Sri Nor Shamsiah Mohd Yunus)

"Ekonomi global masih berkembang. Kita tidak berdepan kemelesetan global. Kalau dilihat, IMF juga telah menaik taraf ramalam pertumbuhan ekonomi bukan sahaja utuk tahun lepas, malah untuk tahun ini," katanya.Selain itu, sektor perkhidmatan dan perkilangan juga akan terus menyokong pertumbuhan ekonomi. Namun, dilihat pengurangan eksport dijangka berlaku tahun ini berikutan permintaan global yang lebih lemah.Beliau berkata demikian semasa mengumumkan prestasi ekonomi Malaysia suku keempat 2022 di ibu negara.


Pasaran getah dijangka alami dagangan dalam jajaran kecil minggu depan

KUALA LUMPUR, 11 Februari- Pasaran getah tempatan dijangka mencatatkan dagangan berjajaran kecil dengan kecenderungan rendah minggu depan berikutan permintaan berkurangan, kata bekas Presiden Pertubuhan Pengilang Sarung Tangan Getah Malaysia (MARGMA), Denis Low.Beliau berkata pasaran juga mungkin mengalami satu lagi minggu dagangan lengang dan lembap kerana dilihat tiada petanda wujudnya pemangkin untuk merangsangkan sentimen.“Ada pengeluaran yang mencukupi walaupun hujan sekali-sekala di beberapa wilayah pengeluaran getah manakala susu getah pukal akan terus terkesan ekoran permintaan yang lebih perlahan terhadap sarung tangan getah,” katanya kepada Bernama.Bagi dagangan yang baru berakhir minggu ini, pasaran getah mengalami prestasi dagangan bercampur-campur, menjejaki pasaran niaga hadapan getah serantau, pergerakan harga minyak mentah dan keputusan Rizab Persekutuan Amerika Syarikat (Fed) berkaitan kadar faedah.Berasaskan mingguan, harga rujukan bagi getah fizikal oleh Lembaga Getah Malaysia (LGM) untuk Getah Mutu Malaysia (GMM) 20 susut 1.26% atau 7.5 sen kepada 587 sen sekilogram daripada 594.5 sen sekilogram pada Jumaat minggu lepas, manakala susu getah pukal turun 2.73% atau 15 sen kepada 534 sen sekilogram daripada 549 sen sekilogram.

Pada pukul 5.00 petang Jumaat, harga penutup oleh LGM bagi GMM 20 adalah 587.5 sen sekilogram manakala susu getah pukal pada 534 sen sekilogram.Pasaran getah Kuala Lumpur ditutup pada Isnin 6 Februari 2023 susulan cuti ganti bagi hari Thaipusam yang jatuh pada Ahad. -BERNAMA